text:
MATAUPU E SEFULUVALU
“Ua Manatunatu i ai i Lona Loto”
1, 2. Faamatala le malaga a Maria, ma le māfuaaga na faigatā ai mo ia.
NA TAUMAFAI Maria e faapaleni lelei lana nofo i luga o le asini. Ua fai si umi o alu le malaga. O loo savali Iosefa i ona luma, a o la malaga atu agaʻi i Peteleema, o se nuu e fai si mamao tele. Ua toe faalogoina foʻi e Maria le feminoiaʻi o le pepe i totonu o lona manava.
2 Ua lata i le taimi e fanau ai Maria, ma e tusa ai ma le faamatalaga a le Tusi Paia, ua “mamafa o ia i lana tama.” (Luka 2:5) A o pasia e lenei ulugalii le tele o faatoʻaga, atonu o loo tilotilo ane nisi o le ʻaufaifaatoʻaga o loo sua ma totō fatu i o latou fanua, ma tuufesili po o le ā lava se māfuaaga ua faimalaga ai lenei fafine i lea taimi o lona maʻitaga. O le ā le māfuaaga o le malaga mamao o Maria mai lona aiga i Nasareta?
3. O le ā le tofiga na maua e Maria, ma o le ā o le a tatou iloiloina e faatatau iā te ia?
3 I se taimi muamua atu, na maua ai e lenei tamaʻitaʻi talavou Iutaia se tofiga e leʻi maua muamua e se isi. O le a fanau mai iā te ia le tama o le a avea ma Mesia, o ia o le Alo o le Atua! (Luka 1:35) A o lata i le taimi e fanau ai, na tulaʻi mai ai se manaʻoga e tatau ai ona faimalaga. A o faagasolo le faigāmalaga, na tulaʻi mai ai ni luʻi e tofotofoina ai le faatuatua o Maria. Seʻi vaai po o le ā na aogā iā te ia ina ia faatumauina ai le malosi o lona faatuatua.
Le Malaga i Peteleema
4, 5. (a) Aiseā na ō ai Iosefa ma Maria i Peteleema? (e) O le ā le valoaga na faataunuuina ona o le poloaʻiga a Kaisara?
4 E toʻatele foʻi nisi na faimalaga i le taimi lea. E leʻi leva talu ona poloaʻi Kaisara Aokuso ia ō atu tagata uma e lesitala i aai na latou tupuga mai ai. O le ā le mea na faia e Iosefa? Ua faapea mai le mau: “Ua alu aʻe foʻi Iosefa mai i Nasareta le aai o Kalilaia e agaʻi i Iutaia, i le aai o Tavita ua taʻua o Peteleema, auā o ia o se tasi o le aiga o Tavita.”—Luka 2:1-4.
5 O lenei poloaʻiga, e lē o se mea na teʻi lava ua tupu. Sa tusia i se valoaga e tusa ma le fitu selau tausaga muamua atu, o le a fanau mai le Mesia i Peteleema. O loo iai se aai e taʻu o Peteleema e na o le 7 maila (11 kilomita) lona mamao mai Nasareta. Peitaʻi ane, na taʻu manino mai i le valoaga, o le a fanau mai le Mesia i le aai o “Peteleema-Efarata.” (Faitau le Mika 5:2.) Ina ia oo atu i lenā aai laʻitiiti mai Nasareta, e tatau i tagata ona malaga mo le 80 maila e ui atu i Samaria. O Peteleema lea na malaga i ai Iosefa, auā o le aai lea mai anamua na tupuga mai ai le aiga o le tupu o Tavita, o le aiga lava lea e tasi o Iosefa ma lana avā o Maria.
6, 7. (a) O ā luʻi atonu na feagai ma Maria a o malaga i Peteleema? (e) O ā aafiaga i filifiliga a Maria ona ua avea o ia ma avā a Iosefa? (Tagaʻi foʻi i le faaopoopoga.)
6 Pe faamata o le a lagolagoina e Maria le filifiliga a Iosefa ia usitaʻi i le poloaʻiga? Ona a fua atu i ai, o le a lē faigofie le malaga iā Maria. E foliga mai o le a malaga i laʻua i le amataga o le tau e afu ai mea, ma o le a iai timuga ona o le a faaiʻu le taumāfanafana. Ua talafeagai le faaupuga ʻua alu aʻe mai i le aai o Kalilaia,’ ona o Peteleema o loo tū i luga o atumauga e 2,500 futu (760 mita) le maualuga e aʻe ai mo ni aso. Atonu e umi atu le malaga a Iosefa ma Maria, ona e fai ma mālōlō e fua i le tulaga o Maria. Ua lata ina fanau Maria ma atonu o loo manaʻo e nofo i se fale e latalata ai i aiga ma uō e fesoasoani ane iā te ia i le taimi e faatigā ai. O lea la, sa matuā manaʻomia ai lava e Maria le lototele e faimalaga ai.
7 E ui i lea, na tusi Luka e faapea na alu Iosefa “ina ia tusia o la igoa faatasi ma Maria, o lē ua ia faaipoipo atu i ai.” (Luka 2:4, 5) Ua aafia le auala e faia ai filifiliga a Maria, ona ua avea o ia ma avā a Iosefa. Na vaai i lana tane, o ia na te taʻitaʻia mataupu tau i le tapuaʻiga i le Atua, ma na ia talia fiafia lana matafaioi mai le Atua e avea ma fesoasoani i lana tane i le lagolagoina o ana faaiʻuga. * E ui atonu na tofotofoina ai le faatuatua o Maria i lea mea, ae sa ia taulimaina e ala i le usiusitaʻi.
8. (a) Atonu o le ā se isi māfuaaga na uunaʻia ai Maria ina ia ō faatasi ma Iosefa i Peteleema? (e) Ua faapefea ona avea le faaaʻoaʻoga a Maria ma taʻiala mo tagata faatuatua?
8 O le ā se isi māfuaaga na uunaʻia ai Maria e usitaʻi? Pe faamata na ia iloa le valoaga e faatatau i le fanau mai o le Mesia i Peteleema? E lē o taʻua mai i le Tusi Paia. Atonu na iloa e Maria le valoaga, ona e foliga mai na iloa foʻi e le toʻatele o taʻitaʻi lotu faapea ma tagata i le lautele. (Mata. 2:1-7; Ioa. 7:40-42) Sa iloa lelei foʻi e Maria mea na tusia i Tusitusiga Paia. (Luka 1:46-55) Po o le ā lava le pogai o lana filifiliga e malaga, pe ona o lona usitaʻi i lana tane, faatonuga a le malo, valoaga a Ieova, po o mea uma ia, ae ua ia faataatia se faaaʻoaʻoga e sili ona lelei. E matuā tāua iā Ieova se uiga lotomaulalo ma le usitaʻi, i tane faapea ma fafine. Ua avea le faaaʻoaʻoga a Maria o se taʻiala mo tagata faatuatua uma, ona i nei aso, ua lē faatāuaina lea uiga o le gauaʻi.
Le Fanau Mai o le Keriso
9, 10. (a) Atonu o ā mea sa manatunatu i ai Maria ma Iosefa a o latalata i Peteleema? (e) O fea sa nonofo ai Iosefa ma Maria ma aiseā?
9 E mautinoa lava na lagona e Maria le fiafia ina ua ia iloa atu Peteleema. A o la aʻeaʻe atu i le auala ma pasia togāolive, o toe fua o le seleselega, ma atonu na manatua e Maria ma Iosefa le talafaasolopito o lea aai laʻitiiti. E lē o taʻua faatasi ma aai o Iuta ona e lē taualoa, e pei ona taʻua e le perofeta o Mika; ae o le aai lea na fanau ai Poasa, Naomi, ma Tavita, i le silia ma le afe tausaga muamua atu.
10 E taunuu atu Maria ma Iosefa ua tumutumu le aai. Na muamua taunuu isi e lesitala, ma ua leai se avanoa i le potu e api ai. * Ua leai se isi filifiliga e fai na o le pau le mea e fai, o le faamautū loa i le fale o manu. Seʻi o tatou mafaufau i le popole o Iosefa ina ua vaai atu ua faatetele tigā o lana avā, ae e na o le fale o manu o loo avanoa.
11. (a) Aiseā e faigofie ai ona malamalama fafine uma i le tulaga o Maria? (e) O ā itu ua avea ai Iesu ma “ulumatua”?
11 E malamalama fafine uma i le tulaga lea ua iai Maria. Pe tusa ma le 4,000 tausaga muamua atu na valoia ai e Ieova, o le a oo i fafine uma le tigā pe a fananau a latou pepe, ona o le agasala tuufaasolo. (Kene. 3:16) E leai se faamaoniga e faapea na sao Maria mai ia tigā. E pau le faamatalaga a Luka e tusa o le fanau mai o Iesu, e faapea: “Ua fanaua e ia lana tama tama, o le ulumatua lea.” (Luka 2:7) Ioe, ua fanau mai le “ulumatua” a Maria, o le ulumatua lea o lana fanau a itiiti mai pe toʻafitu. (Mare. 6:3) Ae o le a ese mai le tama lea. E lē gata o ia o le ulumatua a Maria, ae o ia foʻi o le “ulumatua o foafoaga uma” a Ieova, o le Alo e toʻatasi o le Atua!—Kolo. 1:15.
12. O fea sa faataoto ai e Maria le pepe, ma e faapefea ona ese mai i le auala o loo faamatalaina ai i le tele o tala ma ata?
12 Ona sosoo lea ma se faamatalaga ua lauiloa e tagata e faapea: “Ua ia faapulupulu o ia i ʻie ma faataoto i le mea e tuu ai meaʻai a manu.” (Luka 2:7) I le lalolagi aoao, ua tele tala ma ata ua iai e tusa o lea mau, ae e lē o le mea moni lenā. Aiseā? Auā na faataoto Iesu i le mea e tuu ai meaʻai a manu. Ia manatua, na nonofo le aiga i le fale o manu, ma e mautinoa lava, e lē o se nofoaga mamā, e pei lava foʻi o aso nei. O le mea moni, ailoga e iai se matua e manaʻo e fanau sana tama i le fale o manu, seʻi vaganā lava ua leai lava se isi fale e maua. O le tele o mātua e mananaʻo i le mea e sili ona lelei mo a latou fanau. E mautinoa foʻi sa sili ona mananaʻo Maria ma Iosefa ia maua e le Alo o le Atua se mea e sili ona lelei.
13. (a) O le ā le auala sa faaaogā lelei ai e Maria ma Iosefa mea sa la mauaina? (e) E faapefea i mātua atamamai i aso nei ona faaaʻoaʻo iā Iosefa ma Maria?
13 Peitaʻi, e leʻi avea le leai o se mea e la te mafaia ma mea e lē fiafia ai, ae sa faaaogā lelei mea ua maua. O se faaaʻoaʻoga, ia mātau, o Maria lava na tausia le tamameamea, na ia afīfī lelei o ia i ie, ona tuu lelei lea o ia e faamoe i le mea e aai ai manu, ma vaai po o māfanafana ma saogalemu o ia. E leʻi avea e Maria lona popole i le tulaga faalētonu na iai, ma mea e lē tausia lelei ai lana tama. Sa la iloa lelei ma Iosefa, o le matafaioi e sili ona tāua iā i laʻua, o le tausiga faaleagaga o lenei tamaitiiti. (Faitau le Teuteronome 6:6-8.) I aso nei, ua faapena foʻi ona faatāua e mātua o loo iai le utaga mamao ia mea faaleagaga, a o latou tausia aʻe a latou fanau i lenei lalolagi e lē faatāuaina le auauna i le Atua.
Se Asiasiga na Faalaeiauina Ai
14, 15. (a) Aiseā na naunau ai leoleo mamoe e vaai i le pepe? (e) O le ā na latou faia ina ua māeʻa ona latou vāai i le pepe?
14 Na faafuaseʻi ona pisapisaō ane tagata ae o loo toʻafilemu le pō. Ua taunuu leoleo mamoe i le fale o manu, o loo naunau e fia feiloaʻi i le aiga, aemaise le pepe. Ua latou sagisagi fiafia ane, e iloa i o latou foliga le olioli. Na latou malaga faavavevave atu mai auvaemauga i fanua o loo leoleo ai a latou lafu. * Na faateʻia mātua o le pepe ina ua latou faamatala atu se mea matagofie na tupu iā i latou. Na faafuaseʻi ona faaali ane se agelu iā i latou i le leoleoga o le pō. Ua pupula faataaliʻoliʻo iā i latou le mamalu o Ieova, ma na taʻu atu e le agelu, o lea ua fanau mai le Keriso, po o le Mesia i Peteleema. O le a latou maua o ia o loo afīfī i ie, ma o loo taoto i le mea e fafaga ai manu. Ona tupu foʻi lea ma se isi mea e sili atu ona mataʻina, ua faafuaseʻi ona faatasi ane agelu o le ʻau e toʻatele mai le lagi, ma ua latou vivii atu i le Atua!—Luka 2:8-14.
15 E lētioa faavave mai nei tamāloloa lotomaulalo i Peteleema! E lē taumatea, sa matuā olioli lava ina ua latou vāai o loo taoto se tamameamea faatoʻā fanau i le mea na taʻua e le agelu. E latou te leʻi taofia le taʻuina atu o lenei tala lelei. “Ona latou faailoa atu lea o upu . . . Ua ofo i latou uma ua faalogo i ai i mea ua taʻu atu e leoleo mamoe.” (Luka 2:17, 18) Na vaai maulalo taʻitaʻi lotu i lenā taimi i leoleo mamoe. Ae na tāua iā Ieova nei tagata lotomaulalo ma faamaoni. Na faapefea ona aafia ai Maria i lea asiasiga?
Na tāua iā Ieova leoleo mamoe lotomaulalo ma faamaoni
16. (a) Na faapefea ona faaalia e Maria o ia o se tagata e magafagafa? (e) O le ā le auala autū na faamalosia ai le faatuatua o Maria?
16 E mautinoa lava na matuā vaivai Maria ona o lea faatoʻā uma ona fanau, ae na faalogo lelei o ia i upu uma. E lē gata i lenā, ua fai mai le mau: “Ua taofimau e Maria nei upu uma, ma ua manatunatu i ai i lona loto.” (Luka 2:19) O ia o se tamaʻitaʻi e magafagafa. Sa ia iloa lelei le tāua o le feʻau a le agelu. Na finagalo lona Atua o Ieova, ina ia ona iloa ma talisapaia le tāua o le tulaga moni o lana tama ua fanau mai. O lea la, e lē na ona faalogo o ia. Ae na ia teu foʻi nei upu i lona loto ma toe manatunatu i ai a o faagasolo masina ma tausaga. O le auala mataʻina lea na ala ai ona malosi le faatuatua o Maria i lona olaga atoa.—Faitau le Eperu 11:1.
17. E faapefea ona tatou faaaʻoaʻo iā Maria?
17 Po o le a e mulimuli i le faaaʻoaʻoga a Maria? Ua tumu le Afioga a le Atua i upu moni tāua mai iā Ieova. Ae e itiiti le aogā o nei upu moni pe afai e tatou te lē amanaʻia. E faaalia lo tatou amanaʻia pe afai e faitau i ai e lē aunoa, e lē ona o se tusitusiga manaia, ae o le Afioga faagaeeina a le Atua. (2 Timo. 3:16) I le pei o Maria, e manaʻomia ona tatou aʻoaʻo ma manatua upu moni e faatatau iā Ieova, ma ia manatunatu loloto i ai. O le faia faapea, o le a tupu tele ai lo tatou faatuatua.
Isi Faamatalaga e Manatunatu i Ai
18. (a) Na faaalia faapefea e Maria ma Iosefa lo la usiusitaʻi i le Tulafono a Mose i uluaʻi aso o Iesu? (e) O le ā se mea ua tatou iloa e faatatau i le tulaga tau tamaoaiga o Maria ma Iosefa ona o le taulaga na la ofoina atu?
18 Na ave e Maria ma Iosefa le pepe i le aso lona valu e peritomeina, e tusa ai o le Tulafono a Mose, ma na faaigoa o ia o Iesu, e pei ona faatonuina ai i laʻua. (Luka 1:31) Ina ua atoa le 40 aso o le pepe, ona ave lea o ia i le malumalu i Ierusalema, e na o le ono maila e va ai ma Peteleema, ma ofoina atu le taulaga o le faamamāina e tusa ai o le Tulafono mo mātua e lē tagolima, o manutagi e lua, po o lupe e lua. E ui i lo la matamumuli, ae na la faia le mea e la te mafaia e tusa ai ma le Tulafono. Na la maua ai faalaeiauga a o iai i inā.—Luka 2:21-24.
19. (a) O ā faamatalaga a Simeona na taofimau i le loto a Maria? (e) O le ā le gaoioiga na faia e Ana ina ua vaai iā Iesu?
19 Na faalatalata atu iā i laʻua le toeaina e igoa iā Simeona ma fai atu foʻi nisi tala ina ia teulotoina e Maria. Na maua e Simeona le folafolaga e faapea a o leʻi oti o ia, o le a vaai i le Mesia, ma na faailoa atu e le agaga paia o Ieova, o le pepe o Iesu, o ia o le Faaola na valoia. Na lapataʻia foʻi e Simeona Maria, e iai se aso e oo ai iā te ia se tigā tele e pei o le ʻati o le pelu, lea e ao ona ia onosaia. (Luka 2:25-35) Atonu na aogā ia upu faavaloaga iā Maria, e onosaia ai le taimi faigatā lea na oo iā te ia i le tolu sefulu tausaga mulimuli ane. Na uma ona vaai Simeona iā Iesu, ona sosoo lea ma le vaai i ai o le perofeta fafine o Ana, ma tautala e uiga iā te ia i tagata uma, o ē na faatalitalia mo le laveaʻiina o Ierusalema.—Faitau le Luka 2:36-38.
20. Aiseā o se filifiliga atamai ai le avatu o Iesu i le malumalu i Ierusalema?
20 Maʻeu se filifiliga lelei na faia e Iosefa ma Maria, o le avatu o le la pepe i le malumalu o Ieova i Ierusalema! Ua la amata ai se masaniga lelei i le olaga atoa o le la tama, o lona faamaoni e alu i le malumalu o Ieova. Sa la faia le mea e la te mafaia a o la iai i inā, ma na la maua mai ai faatonuga ma faalaeiauga. E mautinoa lava na avea le asiasiga i le malumalu ma mea na faamalosia ai le faatuatua o Maria, ma na faatumuina lona loto i upu moni tāua e mafaufau i ai ma taʻutaʻu atu i isi.
21. E faapefea ona faamautinoa o le a faamalosia atili lo tatou faatuatua e pei o Maria?
21 O se mea matagofie le vaaia o mātua i aso nei o mulimuli i lea faaaʻoaʻoga. Ua faamaoni mātua Molimau a Ieova i le aumaia o a latou fanau i sauniga faa-Kerisiano. Ua faia e nei mātua le mea e latou te mafaia i le auaunaga a le Atua, ma faalaeiau i o latou uso talitonu. Pe a māeʻa sauniga, e latou te maua le malosi faapea le fiafia, ma le tele o mea faaleagaga e faasoa atu i isi. Maʻeu le olioli i le faatasi ma i latou. O lou faia faapea, o le a atili ai ona faamalosia lou faatuatua, e pei lava o Maria.
^ pala. 7 Ia mātau le eseesega o le mau lea ma le mau e uiga i le malaga na alu ai Maria i se taimi muamua atu: “Ua tulaʻi Maria, ma faanatinati atu” e asiasi iā Elisapeta. (Luka 1:39) O le taimi lea ua faamau Maria ae e leʻi faaipoipo, ma atonu na malaga o ia e aunoa ma le tau faanoi fua iā Iosefa. Ae ina ua uma ona faaipoipo, e foliga mai o Iosefa na faia le filifiliga e ō malaga, ae lē o Maria.
^ pala. 10 O se tū masani i aai anamua, o le faaavanoa lea o se potu e mālōlō i ai tagata malaga.
^ pala. 14 O le taimi lea sa nonofo leoleo mamoe i fafo faatasi ma a latou lafu, ma e faamaonia ai le talafaasolopito o le Tusi Paia: E leʻi fanau Iesu iā Tesema, ona o le taimi lea e aumai ai mamoe e tuu faalatalata i fale, ae na fanau o ia pe tusa o le amataga o Oketopa.


c: text/html

text:
E Faapefea Ona Faaalia e Tatou te Alolofa iā Ieova?
“Ua tatou alolofa auā na muaʻi alofa mai le Atua iā i tatou.”—1 IOA. 4:19.
PESE: 56, 138
1, 2. Ua faapefea ona aʻoaʻo i tatou e Ieova e alolofa atu iā te ia?
O LE auala sili e aʻoaʻo ai e se tamā lana fanau o lana faaaʻoaʻoga. Na tusi le aposetolo o Ioane: “Ua tatou alolofa auā na muaʻi alofa mai le Atua iā i tatou.” (1 Ioa. 4:19) O lea, ua saunia mai e Ieova le faaaʻoaʻoga silisili o le alofa faatamā, e fesoasoani iā i tatou e alolofa ai iā te ia.
2 O le ā le auala na “muaʻi alofa mai” ai le Atua iā i tatou? Ua faapea mai le aposetolo o Paulo: “Ua faaali mai e le Atua lona lava alofa iā i tatou, auā na maliu Keriso mo i tatou a o tatou agasala pea.” (Roma 5:8) O le faia o lenā taulaga sili, o le ofoina mai lea o lona Alo e togiola ai tagata talitonu, ua faaalia mai ai e Ieova le alofa moni. E faaalia lea alofa e ala i le foaʻi atu, ma gaoioi i se auala faataulaga ma lē manatu faapito. O lenei gaoioiga alofa a le Atua, ua mafai ai ona tatou faalatalata atu iā te ia ma maua aogā mai i lona alofa. O le a uunaʻia ai i tatou e alolofa atu iā te ia.—1 Ioa. 4:10.
3, 4. E faapefea ona faaalia le alofa i le Atua?
3 O le alofa o le uiga autū lea o Ieova, ua tatou malamalama la i le māfuaaga na fetalai ai Iesu o le poloaʻiga muamua a le Atua: “Ia e alofa atu iā Ieova lou Atua ma lou lotoatoa, ma lou ola atoa, ma lou mafaufau atoa, ma lou malosi atoa.” (Mare. 12:30) Ua tatou iloaina mai i fetalaiga a Iesu, o le alofa i le Atua e tatau ona sau mai i o tatou loto. E lē fiafia le finagalo o Ieova i le faalotolotolua. Ae ua tatou iloa e tatau ona tatou alolofa i le Atua ma o tatou ola, mafaufau ma le malosi atoa. O lona uiga, o le alofa moni i le Atua e lē na o faalogona e aofia ai. Ae e tatau ona aofia ai ma o tatou tomai faaleagaga ma le faaletino. E pei ona taʻua e le perofeta o Mika, o le mea lenā o loo finagalo ai Ieova mai iā i tatou.—Faitau le Mika 6:8.
4 E faapefea ona faaalia lo tatou alolofa moni i lo tatou Tamā o i le lagi? E tatau ona tatou alolofa atoatoa iā te ia. E pei ona fetalai Iesu e tatau ona aofia uma ai o tatou tomai faaleagaga, faalemafaufau ma le faaletino. I le mataupu ua mavae atu, na tatou iloiloina ai auala e fā ua faaalia ai e Ieova lona alofa silisili mo lana fanau. Seʻi o tatou tilofaʻia la auala e faaalia ma faaloloto ai lo tatou alolofa mo Ieova i auala e finagalo malie ai o ia.
LOTOFAAFETAI I SAUNIUNIGA A IEOVA
5. O le ā sa tatou tali atu i mea uma ua faia e Ieova mo i tatou?
5 O ā mea e te faia pe a e mauaina se meaalofa? E te faaalia le loto talisapaia. E lē gata i lea, e te faaaogāina lelei le meaalofa, ma e te lē manatu māmā i ai. Na tusi le soo o Iakopo: “O meaalofa lelei uma ma mea uma e atoatoa ona lelei, e mai i lugā, auā e sau mai i le Tamā o le malamalama, e lē fesuisuiaʻi pe liliu o ia.” (Iako. 1:17) Ua saunia e Ieova mea uma e tatou te manaʻomia ina ia ola ma fiafia ai. Pe e lē uunaʻia ai ea i tatou e alolofa atu iā te ia?
6. O le ā na tatau ona faia e Isaraelu ina ia latou mauaina ai pea faamanuiaga a Ieova?
6 Na maua e tagata Isaraelu le tausiga alofa a Ieova mo le faitau selau tausaga, ma faamanuiaina i latou i le itu faaleagaga ma le faaletino. (Teu. 4:7, 8) Ina ia faaauau ona latou mauaina na faamanuiaga, sa tatau ona latou usitaʻi i le Tulafono a le Atua, lea e aofia ai le ofoina atu e lē aunoa iā Ieova o “uluaʻi fua ua matutua e aupito lelei” o le laueleele. (Eso. 23:19) O le faia faapea, na faaalia ai e Isaraelu e latou te leʻi manatu māmā i le alofa o Ieova ma ana faamanuiaga.—Faitau le Teuteronome 8:7-11.
7. E faapefea ona faaaogā a tatou “ʻoa” e faaalia ai lo tatou alolofa iā Ieova?
7 Ae e faapefea i tatou? E ui e lē manaʻomia ona tatou ofoina atu taulaga faaletino i aso nei, ae e tatau ona tatou faaalia le alofa i le Atua e ala i le faamamaluina o ia i a tatou “ʻoa.” (Faata. 3:9) O ā ni auala e mafai ona tatou faia ai faapea? E mafai ona faaaogā a tatou meafaitino e lagolago ai le galuega o le Malo i o tatou vaipanoa ma le lalolagi aoao. E tusa pe e tele pe itiiti a tatou meafaitino ae o se auala lelei lea e faaalia ai le alofa mo Ieova. (2 Kori. 8:12) E iai foʻi isi auala e mafai ona faaalia ai lo tatou alolofa iā Ieova.
8, 9. E faapefea i le faatuatuaina o folafolaga a Ieova ona fesootaʻi atu i lo tatou alolofa iā te ia? Aumai se faataʻitaʻiga.
8 Na faamanatu atu e Iesu i ona soo e aua neʻi popole i meaʻai ma lavalava ae ia faaauau pea ona saʻili muamua le Malo. Na ia fetalai o loo silafia e le Tamā mea e tatou te manaʻomia. (Mata. 6:31-33) E iloa lo tatou alolofa iā Ieova i le faatuatuaina o lenā folafolaga, auā e vaavaalua le alofa ma le faatuatuaina o se tasi. E lē mafai ona tatou alolofa moni i se tasi e tatou te lē faatuatuaina. (Sala. 143:8) O lea ia fesili ifo iā i tatou lava: ʻPo o atagia atu i sini o oʻu tuliloaina ma le auala o loo oʻu ola ai ou te alofa moni lava iā Ieova? Po o faaalia i aʻu gaoioiga i aso faisoo ou te faatuatuaina lana tausiga?’
9 Na faaalia e se Kerisiano e suafa iā Mika le alofa ma le faatuatuaina o Ieova. A o talavou o ia, na atiaʻe e Mika se faanaunauga malosi e auauna i le Atua i se isi atunuu. Na faaipoipo o ia ma fai lana fanau e toʻalua, peitaʻi e leʻi mou ese ai lenā faanaunauga. Na faalaeiauina o ia i le tele o mataupu ma lipoti e faatatau i le auauna i vaipanoa o loo telē ai le manaʻoga. O lea na filifili ai loa Mika ma lona aiga e faafaigofie o latou olaga. Na faatau atu lo latou fale ae siitia i se fale laʻitiiti. Na faaitiitia e Mika lana kamupani faamamā, ma aʻoaʻo le auala e faagaoioi ai lana pisinisi mai i se isi atunuu e ala i le Initaneti. Na siitia atu le aiga, ma ina ua mavae le lua tausaga o auauna ma le fiafia i se isi atunuu, na faapea mai Mika: “Ua matou tofo i le moni o fetalaiga a Iesu o loo i le Mataio 6:33.”
IA FAATĀUA UPU MONI MAI I LE ATUA
10. E pei o le tupu o Tavita, o le ā le iʻuga o le manatunatu loloto i upu moni e faatatau i le Atua?
10 I le pe tusa ma le 3,000 tausaga ua mavae, na faagaeetia ai le tupu o Tavita i mea na ia vaaia i le lagi. Na ia tusi: “Ua faalauiloa mai e le lagi le mamalu o le Atua; ma o loo taʻu atu foʻi e le vanimonimo galuega a ona aao.” Na pāʻia lona loto ona o le atamai o le Tulafono a le Atua, na ia faapea mai: “E lelei atoatoa le tulafono a Ieova, e faafoʻisia ai le ola. E maufaatuatuaina le faamanatuga a Ieova, e atamai ai le tagata e leai se poto masani.” O le ā le iʻuga o na manatunatuga lelei? Na faaauau mai Tavita: “Ia mālie iā te oe upu a loʻu gutu ma manatunatuga o loʻu loto. Ieova e, loʻu Papa ma Lē e togiolaina aʻu.” E manino mai, na iai se faiā māfana ma vavalalata a Tavita ma lona Atua.—Sala. 19:1, 7, 14.
11. O le ā e uunaʻia i tatou e fai e faatatau i le poto saʻo o le upu moni ona o le alofa iā Ieova? (Tagaʻi i le ata i luga aʻe o le matua.)
11 Ua faamanuiaina i tatou i aso nei i le tele o lo tatou malamalama i foafoaga a Ieova ma lona finagalo. Ua faaauiluma e le lalolagi aʻoaʻoga maualuluga. Ua faaalia i mea na tutupu i le toʻatele, o le tuliloaina o na mea e iʻu atu ai i le faavaivaia o le faatuatua ma le alofa i le Atua. Ua faalaeiau e le Tusi Paia i tatou e lē gata ia naunau i le poto ae ia maua foʻi le atamai ma le malamalama. O lona uiga ia faaaogā le poto mai le Atua, ina ia tatou maua ai ma isi tagata aogā. (Faata. 4:5-7) E finagalo le Atua “ina ia faaolaina ituaiga uma o tagata, ma ia maua le poto saʻo i le upu moni.” (1 Timo. 2:4) E faaalia lo tatou alolofa iā Ieova e ala i le maelega e taʻutaʻu atu i tagata le tala lelei o le Malo, ma fesoasoani iā i latou ia malamalama i le finagalo o le Atua mo tagata.—Faitau le Salamo 66:16, 17.
12. Na faapefea ona faaalia e se talavou le talisapaia o sauniuniga faaleagaga mai iā Ieova?
12 E oo foʻi i tamaiti e mafai ona faaalia le alolofa mo Ieova e ala i le talisapaia o ana sauniuniga faaleagaga. Ua faapea mai Shannon, ina ua 11 ona tausaga, na la auai ma lona uso e 10 tausaga ma o la mātua i le Tauaofiaga Itumalo ʻTuutoina i le Atua.’ A o faagasolo se tasi o vaega, na faatonuina ai talavou ia nonofo i se vaega faapitoa. Sa popole o ia ae na ia faia lava faapea. Na maofa o ia ina ua tufatufaina atu se meaalofa matagofie mo le ʻautalavou, na faaulutalaina Questions Young People Ask—Answers That Work. Na faapefea ona aafia ai faalogona o Shannon e faatatau iā Ieova le Atua? Ua ia faapea mai: “O i inā na ou iloa ai, e moni lava Ieova ma e alofa tele o ia iā te aʻu.” Ua toe faapea mai Shannon: “Maʻeu lo matou fiafia ona ua foaʻi fua mai e Ieova le Atua lenei meaalofa matagofie ma silisili ona lelei!”
TALIA FAUTUAGA MA AʻOAʻIGA A LE ATUA
13, 14. O le ā la tatou tali atu pe a aʻoaʻia i tatou e Ieova, ma aiseā?
13 Ua faamanatu mai e le Tusi Paia: “E aʻoaʻia e Ieova o lē e alofa i ai, e pei foʻi ona faia e le tamā i lona atalii o lē ua ia alofa i ai.” (Faata. 3:12) O le ā la tatou tali atu i ai? Na tusia e le aposetolo o Paulo le mea moni lenei: “E foliga mai o aʻoaʻiga e lē o se mea e olioli ai i le taimi lenā, ae o se mea e faanoanoa ai.” Ae e leʻi faaitiitia e Paulo le tāua po o le aogā o aʻoaʻiga, auā na ia faaauau mai: “Peitaʻi, mulimuli ane e fua mai ai e i latou ua aʻoaʻoina fua o le filemu, o le amiotonu lea.” (Epe. 12:11) Pe afai tatou te alolofa iā Ieova, e lē tatau ona tatou manatu māmā pe faaseā i ana fautuaga. Ua avea lenā vala ma luʻi i nisi ae e mafai ona fesoasoani iā i tatou lo tatou alolofa i le Atua.
14 E toʻatele tagata Iutaia e leʻi talisapaia fautuaga a le Atua i aso o Malaki. Na latou iloa le Tulafono e faatatau i le ofoina o taulaga, ae na latou faatalalē i ai. O lea, na tuuina mai ai e Ieova ni fautuaga malolosi iā i latou. (Faitau le Malaki 1:12, 13.) Pagā le mataʻutia o le tulaga na oo i ai! Seʻi faalogo foʻi i fetalaiga a Ieova: “Ona ou faaooina atu lea o le malaia i o outou luga, ma ou faamalaia foʻi a outou faamanuiaga. Ioe, ua ou faamalaia i le faamanuiaga, auā ua outou lē teuina i o outou loto [laʻu poloaʻiga].” (Mala. 2:1, 2) O le teena ma le loto i ai o fautuaga alofa a Ieova e mafai ona iʻu ai i ni āuga mataʻutia.
15. I le lalolagi i aso nei, o le ā le uiga ua taatele e tatau ona tatou ʻalofia?
15 I lenei lalolagi manatu faapito, e lē faigofie le avatu ma le taliaina o fautuaga ma aʻoaʻiga. E tusa foʻi pe e latou te talia aʻoaʻiga, ae e latou te faia ma le musuā. Ua fautuaina Kerisiano e aua le “mulimuli i lenei faiga o mea a le lalolagi.” E tatau ona tatou iloa ma mulimuli i le ʻfinagalo o le Atua lea e lelei atoatoa.’ (Roma 12:2) Ua aumaia e Ieova e ala mai i lana faalapotopotoga fautuaga i le taimi tatau e faatatau i le tele o vala o le olaga, e pei o a tatou amioga agaʻi i le isi itupā, o aumea ma a tatou faafiafiaga. O le lotomalie e talia ma faatatau na taʻiala, e faaalia ai lo tatou lotofaafetai ma le alofa moni iā Ieova.—Ioa. 14:31; Roma 6:17.
VAAI ATU IĀ IEOVA MO LE PUIPUIGA MA LE FAAOLATAGA
16, 17. (a) Aiseā e tāua ai le amanaʻia o le finagalo o Ieova pe a faia filifiliga? (e) Na faaalia faapefea e Isaraelu lo latou lē alolofa iā Ieova ma lē faatuatuaina o ia?
16 Pe a iloa e fanau lāiti le tulaga lamatia, e vave lava ona tapa atu i o latou mātua. A o tuputupu aʻe le fanau, e amata ona latou faalagolago i lo latou lava poto ma faia a latou lava filifiliga. O le faailoga lenā e iloa ai ua faasolo ina avea ma tagata matua. Peitaʻi o i latou e māfana atu i o latou mātua, e latou te saʻili atu pea i manatu ma fautuaga a o latou mātua a o leʻi faia se filifiliga. E talitutusa lelei ma le itu faaleagaga. Ua aumaia e Ieova iā i tatou lona agaga, ma uunaʻia i tatou e “lotomalilie ma galulue i ai.” E faaalia lo tatou lē alolofa iā Ieova ma lē faatuatuaina o ia, pe a tatou faia ni filifiliga e aunoa ma le amanaʻiaina o lona finagalo.—Fili. 2:13.
17 I aso o Samuelu, na matuā faatoʻilaloina ai Isaraelu e le ʻautau a Filisitia. Sa matuā manaʻomia e tagata o le Atua le fesoasoani ma le puipuiga. O le ā na latou faia? Na latou faapea ane: “Seʻi o tatou ō ma ave le atolaau o le feagaiga a Ieova mai i Sailo, ina ia aumai iā i tatou ma faaolaina ai i tatou mai i lima o o tatou fili.” O le ā le iʻuga? “Na matuā tele lava le fasi, lea na fasiotia ai tagata Isaraelu e toʻatolu sefulu afe o le ʻautau e savavali. Ua faoa ai le atolaau a le Atua.” (1 Samu. 4:2-4, 10, 11) O lo latou aveina o le Atolaau, na foliga mai ai na saʻili Isaraelu mo le fesoasoani a Ieova. Peitaʻi, e latou te leʻi saʻili i le taʻitaʻiga a Ieova, ae na latou mulimuli i o latou lava manatu. O le iʻuga, na faatoʻilaloina i latou.—Faitau le Faataoto 14:12.
18. O ā ni ou faalogona e faatatau i le liliu atu iā Ieova mo le fesoasoani?
18 Na faaalia e le faisalamo le lelei o faanaunauga o lona loto ina ua ia tusi: “Inā faatalitali ia i le Atua, auā ou te faaneenee atu pea iā te ia o lē e sili e na te faaolaina aʻu. Loʻu Atua e, ua atuatuvale loʻu loto i totonu iā te aʻu. O le mea lenā ua ou manatua ai oe.” (Sala. 42:5, 6) Maʻeu le loloto o lona alofa mo Ieova! Po ua e atiaʻe lenā alofa ma le faalagolago i lo tatou Tamā o i le lagi? E tusa lava pe e te tali mai ioe, ae e mafai pea ona e faalagolago atili iā te ia e tusa ai ma upu a le Tusi Paia: “Ia e faatuatua iā Ieova ma lou lotoatoa, ae aua le faalagolago i lou lava malamalama. Ia e manatua o ia i ou ala uma, ona ia faasaʻoina lea o ou ala.”—Faata. 3:5, 6.
19. O ā auala e te manaʻo e faaalia ai lou alofa mo Ieova?
19 Na muamua alofa mai Ieova iā i tatou, o lea ua ia faaalia mai ai auala e tatou te alolofa atu ai iā te ia. Seʻi o tatou manatua lana faaaʻoaʻoga mataʻina, ma faaalia pea le alofa iā te ia ma o ʻtatou lotoatoa, ola atoa, mafaufau atoa, ma le malosi atoa.’—Mare. 12:30.

robotstxt: allowed

filter: keep


text:
AUALA E OLA AI O SE KERISIANO
Mea e Faamanatu mo le Tauaofiaga
E tatou te mananaʻo e faaalia le alofa mo le Atua ma tuaoi i taimi uma lava, e oo lava foʻi i taimi o tauaofiaga. (Mat 22:37-39) O loo faamatala mai i le 1 Korinito 13:4-8 le auala e faaalia ai le alofa: “E faapalepale ma e agalelei le alofa. . . . E lē amio valea, e lē saʻili mo lona lava lelei, e lē itaitagofie. . . . E lē uma le alofa.” A o e maimoa i le vitiō o Mea e Faamanatu mo le Tauaofiaga, ia mafaufau i ni auala e te faaalia ai le alofa i isi i taimi o tauaofiaga.
E FAAPEFEA ONA TATOU FAAALIA LE ALOFA . . .
pe a taofi nofoa?
pe a lata ina tāina musika?
a o iai i nofoaga e tatou te faamautū ai i le vaipanoa o loo faia ai le tauaofiaga?
e ala i le tauofo e fesoasoani atu?


text:
Tatala tua mai le toese se tina ona lana fanau
E tasi lava le mafuaaga na ala ai ona tatala i tua mai le toese i Tafuna ia le tina talavou o Keihana Talaese, ona o le manatu alofa o le faamasinoga maualuga i lana fanau.
“A tatala atu loa oe i tua mai le toese, ona e alu lea e fusi ma opo lau fanau, ma e faafetai i ai ona o le avanoa ua mafai ai ona toe tatala oe i tua,” o le saunoaga lea a le alii faamasino sili o Michael Kruse ia Talaese ina ua lau lana faasalaga i le vaiaso na te’a nei.
O Talaese na tuuaia e le malo i lona umia faasolitulafono o vaega o le laau faasaina o le mariuana, ina ua agai atu leoleo e faato’a filemu se vevesi na tulai mai i le uafu o vaa faila i Malaloa i le masina o Fepuari, ae maua ai mariuana i se tasi o alii ma Talaese.
A’o taofia Talaese i le ofisa o leoleo mo suesuega, na taumafai e sola ese, peitai na tuli o ia e leoleo ma toe maua ai, ma molia ai loa foi o ia i le sola ese mai leoleo.
I se maliliega na sainia e Talaese ma le malo, na talosaga ai le malo i le faamasinoga ina ia tali ioe le ua molia i le moliaga o le sola ese mai leoleo, ae solofua le moliaga mamafa o le umia lea o mariuana, lea foi na talia e le faamasinoga.
I le tali ioe ai o Talaese i le moliaga o le sole ese ma leoleo, sa ia tautino ai e faapea, ao i ai o ia i lalo o le vaavaaiga a leoleo, sa sola ese ai ona o lona le mana’o e loka o ia, peita’i sa toe maua o ia e leoleo ina ua tuli o ia ma taofia ai loa i le falepuipui.
A’o le’i tuuina atu le faasalaga a le faamasinoga, na faatoese Talaese e tusa ai o lana solitulafono sa fai, ma ia talosagaina ai se isi avanoa mo ia. Sa ia tautino i le faamasinoga, o lona le usitai i tulafono a le malo ua mafua ai ona oo puapuaga ia te ia, ma ua ia manaomia lona toe fia fo’i atu i lona aiga e tausi si ana fanau ma faatino ona tiute faatina.
Na talosaga lana loia o Mike White ina ia faanofovaavaaia o ia, ae ua lava le umi lea ua uma ona ia tuliina i le toese e fai ma ana faasalaga i lenei mataupu, lea foi na lagolago i ai le loia a le malo o Kimberly Hyde.
Saunoa Kruse, o Talaese na loka e leoleo ina ua maua i ai se vaega itiiti o mariuana, peitai ao i ai o ia i le ofisa o leoleo, sa ia maua le avanoa ma sola ese mai ai i leoleo peitai na toe maua o ia.
A’o i ai Talaese i le ofisa o leoleo i Fagatogo, sa alu i le atoa ma fai ai latou tuliga ma leoleo, ma toe pu’e atu ai o ia i luma tonu o le faletupe o le ANZ Bank i Fagatogo lava.
E 5 tausaga sa manatu le faamasinoga e loka ai Talaese i le toese i Tafuna, peitai o le a faamalumalu lona faatuanuuina o lea faasalaga, ae ua poloaina o ia e nofovaavaaia mo le 5 tausaga i lalo o poloaiga a le faamasinoga.
O nisi o ia poloaiga e aofia ai lona tuliina o masina e 12 i le falepuipui, peitai o le a taofi le faataunuuina o lea poloaiga, fuafua lea i lona usitai i faatonuga uma o le a tuuina atu ia te ia.
Ua poloaina o ia na te totogiina le salatupe e $1,000, ma ia aua nei ona toe tagofia fualaau faasaina poo le ava malosi i soo se taimi.
“O le a suesueina lou tino e leoleo poo sui o le ofisa faanofovaavaaia, ina ia iloa ai e te le o toe tagofia fualaau faasaina poo le ava malosi fo’i, afai ae faamaonia o loo e tagofia mea ia, o le a loka oe i le falepuipui mo le 5 tausaga,” o le fautuaga lea a le faamasinoga ia Talaese.
O isi poloaiga a le faamasinoga mo Talaese e aofia ai le faasa lea ona toe alu i nofoaga o loo faatau ai le ava malosi, pe toe faatasi foi ma tagata o loo tagofia le ava malosi, e oo foi ia i laua e toalua lea na taofia faatasi i latou i lenei mataupu, ua faasa ona toe fesootai i ai.
O i laua na loka faatasi ma Talese i le mataupu lenei e aofia ai Vaoeli Lafoia ma Hefa Vahe. Ua maea ona tali ioe Lafoia ma Vahe i moliaga sa tuuaia ai i laua, ma ua faatali foi le aso e lau ai a laua faasalaga.


text:
O le ā le Malo o le Atua?
Pe e te faapea mai o . . .
se mea e i totonu o le loto?
se nofoaga i le lagi?
se faigāmalo i le lagi?
MANATU O LE TUSI PAIA
“O le a faatūina ai e le Atua o le lagi o le malo e lē faaumatia lava.”—Tanielu 2:44, Faaliliuga a le Lalolagi Fou.
“Ua foaʻiina mai mo i tatou le atalii; ma o le a i luga o lona tauʻau le pulega.”—Isaia 9:6.
AOGĀ E TE MAUA MAI AI
O se faigāmalo amiotonu e mafai ona e maua ai faamanuiaga.—Isaia 48:17, 18.
I le lalolagi fou, o le a maua e tagata se olaga fiafia ma le soifua mālōlōina lelei atoatoa.—Faaaliga 21:3, 4.
PE MAFAI ONA TATOU TALITONU MONI I LE TUSI PAIA?
Ioe, mo ni māfuaaga se lua:
Na faailoa mai e Iesu mea o le a faataunuuina e le Malo o le Atua. Na aʻoaʻoina e Iesu ona soo e tatalo ia oo mai le Malo o le Atua, ma ia faia lona finagalo i le lalolagi. (Mataio 6:9, 10) O gaoioiga na faia e Iesu na faaataina mai ai le auala o le a taliina ai lenā tatalo.
A o iai i le lalolagi, sa fafagaina e Iesu ē na fia aai, faamālōlō ē mamaʻi, ma toe faatutūina mai ē na maliliu! (Mataio 15:29-38; Ioane 11:38-44) Talu ai e leʻi avea o ia ma tupu i lenā taimi, o lea, o mea na ia faia na faaata mai ai mea matagofie o le a faataunuuina e le Malo, mo ona tagatānuu i le lumanaʻi.—Faaaliga 11:15.
O mea o loo tutupu i le lalolagi ua faamaonia ai ua lata ona oo mai le Malo. Na valoia e Iesu o le a faatumulia le lalolagi i taua, oge ma mafuiʻe, a o leʻi aumaia e le Malo le filemu.—Mataio 24:3, 7.
O loo tatou molimauina na tulaga i aso nei. O lea, ua tatou mautinoa ai ua toe o se aga ona faaiʻuina lea e le Malo o le Atua na faafitauli uma.
IA MAFAUFAU I AI
E faapeʻī le olaga o le a iai i le pulega a le Malo o le Atua?
O loo taliina i le Tusi Paia lenā fesili i le SALAMO 37:29 ma le ISAIA 65:21-23.
Faitau Atili
O le ā le Finagalo o le Atua mo le Lalolagi?
O loo faamatalaina i le Tusi Paia le māfuaaga na foafoaina ai e le Atua le lalolagi, le taimi o le a faamutaina ai puapuaga, ma le tulaga o le a iai le lalolagi i le lumanaʻi faapea i latou o le a ola ai i lenā taimi.


text:
Ia Auauna Pea iā Ieova ma le Olioli
O LE ā le aso e sili ona fiafia i lou olaga? O le aso na e faaipoipo ai, po o le aso na fanau ai lau ulumatua? Po o le aso foʻi na e papatiso ai? O le aso lenā e sili ona tāua ma fiafia i lou olaga. Maʻeu le fiafia o ou uso ma tuafāfine a o vāai atu ua faamaonia lou alofa i le Atua ma lou lotoatoa, ola atoa, mafaufau atoa, ma le malosi atoa!—Mare. 12:30.
E lē taumatea na e olioli i lau auaunaga iā Ieova talu ona e papatiso. Ae o le toʻatele o le ʻautalaʻi ua mou atu lo latou olioli sa iai. Aiseā ua tupu ai lenā mea? O ā māfuaaga e faaauau ai pea ona tatou auauna iā Ieova ma le olioli?
MĀFUAAGA UA MOU ATU AI LE OLIOLI O NISI
Ua tatou maua le tele o le olioli ona o le feʻau o le Malo. Aiseā? Auā ua folafola mai e Ieova, ua toeitiiti ona faaumatia lea e le Malo o lenei lalolagi leaga ae aumaia le lalolagi fou a le Atua. Ua faapea mai le Sefanaia 1:14: “O loo latalata mai le aso tele o Ieova. O loo lata mai lava, e matuā televave mai lava.” Ae afai ua tatou manatu ua umi naʻuā le taimi ua tatou faatalitali ai, e mafai ona mou atu ai lo tatou olioli. E ono faavaivaia ai foʻi i tatou i la tatou auaunaga i le Atua.—Faata. 13:12.
Pe a tatou faatasitasi ma uso ma tuafāfine, e faalaeiauina ai i tatou e auauna pea iā Ieova ma le olioli. O amioga lelei a tagata o Ieova atonu na tosina mai ai i tatou i le tapuaʻiga moni, ma fesoasoani iā i tatou e auauna i le Atua ma le olioli. (1 Pete. 2:12) Peitaʻi, o le ā e ono tupu pe a aʻoaʻia se uso po o se tuafafine ona ua lē usitaʻia faatonuga a le Atua? E ono faavaivai ai nisi i le faapotopotoga ma mou atu ai lo latou olioli.
O le manaʻo tele i meafaitino e mafai foʻi ona aveesea ai lo tatou olioli. E faapefea? E taumafai le lalolagi a Satani e faatalitonu i tatou, e tatau ona tatou faatauina mea e lē o manaʻomia moni. O lea, seʻi o tatou manatua fetalaiga a Iesu: “E lē mafai ona pologa se tasi i ni matai se toʻalua, auā e ʻinoʻino o ia i le tasi ae alofa atu i le isi, pe e pipii atu i le tasi ae manatu faatauvaa i le isi. E lē mafai ona e pologa i le Atua atoa ma ʻOa.” (Mata. 6:24) E lē mafai ona tatou auauna iā Ieova ma le olioli, ae i le taimi e tasi o loo tatou taumafai e maua le tele o mea mai i lenei lalolagi.
OLIOLI I LE AUAUNAGA IĀ IEOVA
O le auauna iā Ieova e lē o se avega mamafa mo i latou e alolofa iā te ia. (1 Ioa. 5:3) Ia manatua le fetalaiga a Iesu: “Ia outou ō mai iā te aʻu o outou uma ua tigāina ma mafatia i avega, ona ou faafouina lea o outou. Ia outou amoina laʻu amo ma faaaʻoaʻo mai iā te aʻu, auā o aʻu o lē e agamalu ma lotomaulalo, ona faafouina ai lea o outou. Auā e avegofie laʻu amo, ma e māmā foʻi laʻu avega.” (Mata. 11:28-30) O le avea ma Kerisiano moni e faafouina ma maua ai le olioli. E iai māfuaaga lelei tatou te olioli ai i le auaunaga iā Ieova. Seʻi o tatou iloiloina ni vala se tolu.—Sapa. 3:18.
O loo tatou auauna i le Atua fiafia, o Lē na foaʻi maia le ola. (Galu. 17:28; 1 Timo. 1:11) E tatou te iloa o le Atua e ana i tatou. O lea, seʻi o tatou auauna pea iā te ia ma le olioli, e tusa po o le ā le tele o tausaga talu ona tatou papatiso.
Seʻi o tatou manatu iā Héctor, sa auauna iā Ieova o se ovasia femalagaaʻi mo le 40 tausaga. E ui lava ina “ulusinā,” o loo auauna pea o ia ma le olioli iā Ieova. (Sala. 92:12-14) E ui ua faatapulaa lana auaunaga i le Atua ona o le maʻi o lana avā, ae e leʻi mou atu ai le olioli o Héctor. Na ia faapea mai: “E ui lava o se mea faanoanoa le vaai atu ua faasolo ina leaga le soifua mālōlōina o laʻu avā, ma o se luʻi le tausia pea o ia, ae ou te lē faatagaina lenei tulaga e aveesea ai loʻu olioli i le auaunaga i le Atua moni. Na ou iloa o Ieova e ana aʻu ma na ia faia le tagata ma se fuafuaga, ua lava ma totoe nei māfuaaga e alofa ma auauna ai iā te ia ma le lotoatoa. Ou te tauivi e maelega pea i le galuega talaʻi, ma ou te taumafai pea e taulaʻi i le faamoemoe o le Malo, ina ia tumau ai pea loʻu olioli.”
Ua saunia e Ieova le taulaga togiola, ina ia mafai ai ona tatou olioli i le olaga. Ioe, “ona o le alofa tele o le Atua i le lalolagi, na ia foaʻi mai ai lona Atalii e toʻatasi, ina ia lē fano tagata uma e faatuatua iā te ia, a ia maua le ola e faavavau.” (Ioa. 3:16) E mafai ona faamagaloina a tatou agasala ma tatou mauaina le ola e faavavau, pe afai e tatou te faatuatua i le meaalofa a le Atua o le togiola. O se māfuaaga lelei lea e tatau ai ona tatou lotofaafetai! O lo tatou lotofaafetai mo le togiola, o le a uunaʻia ai i tatou e auauna iā Ieova ma le olioli.
Na faapea mai se uso e igoa iā Jesús sa nofo i Mekisikō: “Na alu uma loʻu taimi i laʻu galuega, i nisi taimi ou te faigaluega ai mo le lima sifi sosoo e ui e leʻi manaʻomia. Na ou faigaluega ina ia maua ai nisi tupe se tele. Mulimuli ane, na ou aʻoaʻoina upu moni e faatatau iā Ieova ma le auala na ia auina mai ai lona Alo pele mo tagata. O le iʻuga, na ou matuā naunau e auauna iā te ia. O lea, ina ua mavae le 28 tausaga o oʻu faigaluega i le kamupani, na ou tuuina atu ai iā Ieova, ma ou filifili ai e faamavae ae auai i le faiva faataimi atoa.” O le auala lenā na amata ai ona auauna ma le olioli Jesús iā Ieova.
E tatou te ola i ni olaga mamā lea e maua ai le fiafia. Pe e te manatua pe e faapeʻī lou olaga a o e leʻi iloaina Ieova? Na faamanatu e Paulo i Kerisiano i Roma ʻsa fai i latou ma pologa a le agasala’ ae peitaʻi ua avea nei “ma pologa a le amiotonu.” Talu ai ua latou ola i ni olaga mamā, ua mafai ai ona latou tepa taulaʻi atu i le ola e faavavau. (Roma 6:17-22) E tatou te mulimuli foʻi i tapulaa a Ieova, o lea ua tatou saʻoloto mai ai i se olaga faanoanoa ona o amioga lē mamā ma faiga sauā. Maʻeu se māfuaaga e olioli ai!
Seʻi manatu iā Jaime, o se tagata sa fusu na talitonu i le evolusione ae e lē talitonu e iai se Atua. Na amata ona auai Jaime i sauniga faa-Kerisiano ma na maofa o ia ona o le alofa na ia mātauina i inā. Ina ia lafoaʻia lona olaga sa iai muamua, na ōle atu Jaime iā Ieova ina ia fesoasoani mai e talitonu iā te Ia. Ua faapea mai Jaime: “Na faasolosolo mālie ona ou iloa e iai se Tamā alofa ma se Atua agalelei. O se puipuiga iā te aʻu le tausisi i tapulaa amiotonu a Ieova. Pe ana lē suia loʻu olaga, faapenei ua ou oti e pei o isi aʻu uō fusu sa iai. O tausaga sili ona fiafia o loʻu olaga, o tausaga ia ua faaaluina i le auaunaga iā Ieova.”
AUA LE FIU!
O le ā so tatou lagona a o faatalitali i le iʻuga o lenei lalolagi leaga? Ia manatua, o loo tatou faia le finagalo o le Atua ma tepa taulaʻi i le ola e faavavau. O lea, “aua neʻi o tatou fiu e faia le mea lelei, auā e iai le taimi e tatou te selesele mai ai, pe a tatou lē faavaivai.” (Kala. 6:8, 9) E ala i le fesoasoani a Ieova, seʻi o tatou tutumau ma ia galulue mamafa e atiaʻe uiga e manaʻomia e faasaoina ai i tatou i le “puapuaga tele,” ma ia auauna pea iā Ieova ma le olioli.—Faaa. 7:9, 13, 14; Iako. 1:2-4.
E tatou te mautinoa e tauia e Ieova lo tatou tumau, ona o loo ia silafia le galuega o loo tatou faia ma lo tatou alofa iā te ia ma lona suafa. Pe afai e tatou te auauna pea iā te ia ma le olioli, o le a tatou pei o le faisalamo o Tavita, o lē na faapea mai: “Ua ou tuu Ieova i oʻu luma e lē aunoa. Ou te lē tautevateva foʻi auā o loo iai o ia i loʻu itu taumatau. O le mea lea e olioli ai loʻu loto, ma ou te olioli foʻi i loʻu mamalu. Ou te nofo lava ma le saogalemu.”—Sala. 16:8, 9.


text:
6 Paga Fusu – Sa’ilia ai Tama Fusu i le Oceania
O le aso Malolo o le Peresetene o Amerika na te’a nei, sa fa’aaogaina e le American Samoa Amateur Boxing Federation e faia ai la latou ta’amilosaga fusu mo le sa’iliga o ni sui o lea fo’i fa’agatama e ao ina auaina atu mo le Ta’amilosaga Fusu a le Oceania i Ausetalia ia Mati, 2012.
Na faia lea ta’amilosaga fusu i le Nofoaga o le Matagaluega o Paka ma Malae Ta’alo i Tafuna, ma sa fa’atumulia fo’i lea fa’amoemoe i le to’atele o aiga, matua ma i latou e masani ona fiafia e maimoa i lenei fa’agatama i a latou ta’amilosaga faia mo le filiga o ni isi e agava’a ae a le fa’amoemoe e auina ni isi i le Oceania, ma soloa’i atu ai i le Olimipeka 2012 i Lonetona.
O le ta’amilosaga lea sa fa’atulaga ai le ono paga fusu, ma sa aofia ai i lea to’aono le paga fa’apitoa i le va o le ali’i o Alapati A’asa ma Abel Soli’ai mo le tasi le ta’amilosaga, ae o le isi ta’amilosaga na sipa ai ma Joshua Ane, ona ua leai se paga ua maua e fetaui ma A’asa i lea lava aso.
Ua tula’i mai, o lea alo o le atunu’u, o le a fa’ao’o lava i le Oceania ina ia fusu muamua ai, pe a mai lana taumafaiga, afai ae sao mai ai lana taumafaiga o le a malaga sa’o lava o ia i le Olimipeka i Lonetona ia Aukuso o le tausaga nei. O le tatalo ia, fa’amanuia le Atua i lea alo o le atunu’u, aua a maua mai ai se pine mo Amerika Samoa i le Oceania ma soloa’i atu ai i le Olimipeka.
Ona o fusu’aga e matele lava ina maua muamua mai ai pine mo lo tatou atunu’u fa’apea fo’i Samoa Tuto’atasi, o la tatou lea mau e ao ina fa’amausali i ai o tatou fa’amoemoe mo se pine fo’i i lenei tausaga.
Na mua’i fusu le paga a le ali’i o Kelepi Fata e 141 pauna lona mamafa mai le Kalapu Fusu a Henry Tavake, ma na fa’ailoa mai le mata’utia o lima o lea ali’i talavou ina ua taofia le fusu’aga lea ua le mafai e le ali’i o Tavake Foma’i mai le Kalapu fusu a le Lion Heart ona fa’aauau le la’ua fusu’aga lea. E le’i toe mafai e Foma’i ona toe tula’i mai mo le ta’amilosaga 2.
Na soso’o ma le fusu’aga a One Tuala mai le Kalapu Fusu a Henry Tavake, e 161pauna le mamafa, na fetaui ma Simon Foma’i 166 pauna le mamafa mai le kalapu fusu a le Lion Heart, na taofia fo’i lea fusu’aga ae le’i uma le ta’amilosaga muamua, ma ua ‘avatu fo’i ia One Tuala le manumalo i lana lea paga. O le paga lea sa manumalo ai One i le TKO ia Foma’i.
E to’alua tama fusu a le Lion Heart na toe fetaui lava la’ua i le paga na soso’o ai, ma sa fetaui ai Mata Samana e 170 pauna le mamafa ma Nel Pite e 180 pauna le mamafa ma na uma lelei la’ua ta’amilosaga, ae na manumalo ai le ali’i o Mata Samana i ‘ai ia Nel Pite.
O le ali’i fusu mai le Kalapu Fusu a Henry Tavake o Riley Tuala e 206 pauna le mamafa e le’i umi lava fo’i ona ia topea le ali’i o Telesi Patu mai le Lavalava Boxing club ae KO le ali’i o Patu i le tusa ma le 1:45minute o le ta’amilosaga muamua o le la’ua fetauiga.
Peita’i, sa sili ona fiafia le aumaimoa i le taimi na fetaui ai le ali’i o George Tanoa Jr, 168 pauna le mamafa ma lana paga o Junior Aiomanu 170 pauna le mamafa mai le Kalapu fusu a le Booyaa Gym i Mesepa. Ma o se fa’ai’uga ‘ese lea fa’ai’uga na maua mai le vasega o fa’amasino i lea aso, aua e tutusa lelei o la’ua togi na maua mai fa’amasino uma na maimoaina le la’ua fetauiga. O le fa’ai’uga fo’i a le Laufali, sa ia si’itia uma lima o nei sui e to’alua, aua e tutusa lelei le la’ua fetauiga lea.
O le mea ua fiafia ai tagata i lea fusu’aga, e tutusa lelei a la’ua taumafaiga, ae toe uma lelei fo’i a la’ua ta’amilosaga o fa’afiafia i le mamalu na molimauina lea ta’amilosaga fusu.
Na i ai se paga a tama’ita’i na fa’atautaia i le va o Moana Sunia e 165 pauna le mamafa mai le Kalapu fusu a Mesepa ae na fetaui ma le tama’ita’i o Mina Pala mai le kalapu Fusu a le Booyaa Gym mai Mesepa, O se va’aiga fo’i i lea fusu’aga, e matua tutusa lelei lava aua e tutusa lelei fo’i o la’ua pauna,
O le paga mulimuli loa sa fa’afetauia ai loa le tama ta’uta’ua o Alapati A’asa ma ni sui se to’alua. E ta’itasi ta’amilosaga mo lenei to’alua o sui, ae fetaui ma A’asa. O le ali’i o Abel Solia’i na muamua mai peita’i, sa ‘iloga fo’i ona afaina le ali’i ia Alapati. Na fa’apena fo’i le ali’i o Joshua Ane ma na tauga fo’i le lavea a lea sui i le tau’au malosi o A’asa i lea afiafi ma fa’amae’a ai fusu’aga faitaulia o le aso ‘iloga mo le Asosi Fusu a Amerika Samoa.
Na maua se avanoa e talanoa ai ma le susuga Mapu Jamias, le Peresetene o le ASABF e tusa ai o sana va’aiga i le taumafai o le fanau fusu i le teritori i lea aso, ae sa ia fa’ailoa ai e fa’apea, “O la tatou su’ega muamua lea ua pasia nei, o le a se’e atu i le lona lua, e fai fo’i si faigata, ae a sao mai ai loa se alo o i tatou, o lona uiga ua fa’asasa’o loa lava i le Olimipeka Lonetona i le tausaga nei lava.
E lua lava malo o lo ’o popole aga’i i ai Mapu e tusa o le tauvaga lea a le Oceania, O niu Sila ma Ausetalia, ae le taulia ai fo’i ma le malo tele o Samoa Tuto’atasi, aua o atunu’u na ua masani ma le manumalo i Fusu’aga.
O lana fa’amatalaga, “O le ali’i lea o Alapati A’asa, e ‘iloga mai lava, e tauau lava e o’o ai Amerika Samoa i se pine o le Olimipeka i lenei tausaga.”
O le susuga fo’i ia Mapu Jamias, o le Taitaifono le Komisi o Talavou ma Tagata Fusu a le AIBA, le Asosi fusu a le Lalolagi atoa, ma ua fiafia o ia e galulue fa’atasi ma A’asa ma la latou fo’i Kalapu e fa’ataunu’u lea fa’amoemoe maualuga.
saunia: Leua Aiono Frost


text: Malo lava eleele,ia ou te leiloa poo o oe o le afafine o Liu Matagi,o lo'u igoa o nila o lo'u tama o Fuiono Senio,o le tama o lo'u tama o Auvaa Esekielu o lona tina o Filo,pe e te silafiaina,na ou matua ane lava o le faaiu lea o lo'u tama o loo alu ai,na ou fesili lea iai ae fai mai o lona tama Auvaa ia lea foi matou te faaiu uma ai,ae ua ou te'i i lo'u sue atu o le igoa Auvaa ae maua mai ai oe,ia pei o le ala lea o le tali atu i le message sa ou lauina,o lea ou te iai i niu sila i Weligitone,ou te leiloa pe sa'o lou iloa poo o oe lea e nofo i Aukilani pe leai,ia ae manatu o lea avea lenei mea ma le ta feiloaiga,ae alofa tele atu mo oe ma le aiga,soifua Nila


text:
Fa’alauiloa faalauaitele ai i le atunu’u manaoga o Faoa ma Taufete’e
Ua fa’amoemoe sui tauva ia Lutena Kovana Faoa Aitofele Sunia ma Taufete’e John Faumuina, e fa’alauaitele i se taimi e le o toe mamao, le atoatoaga o le sini o lenei faamoemoe o le a alo atu ai i laua mo kemipeni o lenei tausaga palota, aua le tofi kovana ma le lutena kovana.
O le afioga i le Tama Fa’alagia ia Faoa o le sui tauva lea mo le tofi kovana ae o le tofa ia Taufete’e o le paaga lea mo le sui tauva mo le tofi lutena kovana. O le Aso To’ona’i na te’a nei, sa fa’alauiloa faalauaitele ai i le atunu’u manaoga o nei taitai mo le faamoemoe i le palotaga lautele ia Novema.
“O le atunu’u lenei na ma fananau ai...e ola ai ma fanau, o lenei tupulaga ma nisi foi tupulaga o i luma pe a o gatusa ma le finagalo o le Atua,” o le saunoaga lea a Faoa i le fa’atasiga na faia i le Suigaula o le Atuvasa i Utulei ma tuufaatasiga e le komiti e lagolagoina Faoa ma Taufete’e mo le tofi kovana ma le lutena kovana.
“O le upu moni le atunu’u ua ma sauni. ‘Ao fa’agasolo lenei kemupeni, o le a e faafofoga manino, i le auiliili atu o sini o le a ma tuli mata’i,” o upu ia sa saunoa ai Faoa, ae na ia faailoa foi i le faatasiga, nisi o sini o le taumafaiga a i laua ma Taufete’e, pe afai e fa’amanuia ina le taumafaiga.
O se tasi o sini mo sui tauva, e aafia ai tulaga o le maota gasegase o le LBJ Medical Center. “Talu ai nei le vava o, ona o le falema’i ma le soifua maloloina. Ua ma tapena mo le faafitauli lena,” o le saunoaga lea a Faoa, ma ia faailoa i le atunu’u, o le mataupu tele o lo o feagai ai nei le falema’i, o le tulaga lea o tupe, ae e leai se afaina o isi mataupu e i ai le soifua maloloina e pei ona taua e nisi.
O le isi sini o le fa’amoemoe o le tulaga lea o “aoga” ma saunoa ai Faoa e faapea, “o le poto e foia ai faigata ma faafitauli o le soifuaga, nei ma le lumanai. O le poto e le fuatasi i se faiva po’o se galuega.”
“Ua ma saunia e si’i aoga ina ia tutusa ma aoga i fafo,” o le saunoaga lea a Faoa ma ia faailoa foi faapea e sili atu i le $50 miliona o tupe mai le fetarale o lo’o faatupe ina ai le paketi e $72 million a le Matagaluega o Aoga a le malo o Amerika Samoa.
“O tupulaga - ma te talitonu a galulue faatasi aoga ma se tapenaga lelei mai aiga ma nu’u ona mautinoa lea o le a popoto moni le fanau,” o upu ia a Faoa. “Aua e faigofie ona ola le fatu e lulu i le eleele lelei. E fia maua ni laau e fua lelei mo le atunu’u.”
Sa ia taua foi faapea o ni polokalama tau le tapenaga o fanau i aoga, i aiga ma nu’u, e fesoasoani a ekalesia ma isi faalapotopotoga o le tasi lena o luitau tele e faataua pe a manuia le la taumafaiga ma Taufete’e.
I le tulaga o le “tamaoaiga”, saunoa Faoa, “e le toe fesiligia le taua o le tamaoaiga aua o le to’omaga lena o le atunu’u. E fa’aauau taumafaiga ua amata nei e le nofoaiga o i ai nei ma ma toe faaopoopo i ai.”
Sa fa’amanino e Faoa le tonu o le sootaga ma le malo tele o Amerika, o le “puna malosi” lea o le tamaoaiga o Amerika Samoa ma “o le tasi lena o ala o lo’u tapa o le tofa ia Taufete’e aua e tele tausaga na galue ai, ma pulea le tama o aiga ati’ae o le malo o Amerika Samoa. Na te silafia lelei tulaga mo’omia o le atinae.”
Sa galue Taufete’e i tausaga ua fano i totonu o le ofisa o atinae a le malo, ona se’e ifo lea o ia e avea ma fa’atonu o le Matagaluega o Fefa’atauaiga a le malo. Ua le gata i lea sa avea foi o ia ma taitai sili o le LBJ.
I le tulaga o pisinisi i totonu o le teritori, saunoa Faoa i le taua o i latou nei mo le atinae ina o le atunu’u. Ae e tatau foi i le malo ona faia lona tiute i le faaleleia o nisi o tulaga i le atunu’u e i ai eletise, ina ia tulaga lelei lona tau.
I le tulaga o mataupu tau leoleo ma le vaega o puipuiga lotoifale, saunoa Faoa, faapea o le upu o le tusi “A le leoleo ina e le Ali’i le ‘aai, e galulue fua i latou e atinae”.
“E fa’apena foi lo tatou malo ma le atunu’u. Tatou te fiu e taumafai e ati’ae ia lelei ma mautu, ae a le leoleoina, e liu suavai uma le malosi ma le maua ai le soifuaga filemu, soifuaga fiafia ma se soifuaga sa’oloto.”
“Ua ma sauni e si’i le tulaga o le vaega leoleo a le malo i le fa’a-ona-po-nei, i le faamalosia o tulafono ma le puipuiga o le tatou saogalemu,” o a Faoa lea. “E le na o le ofo ma le mana’o, ae ua i ai tapenaga e faatino ai pe a talia e lou finagalo, lenei ofo.”
I le komiti mamalu, “ia alofagia si a ma fautuaga - ia fai ma lu le faiva. Manatua la ta mau - ‘O Ti’a e malie, e fifimalie,” o upu ia a Faoa. “Taalo tausala, saunoa faatamali’i, eva i le laufau ma lu. Aua nei to’ia le va, pe leua se sui tauva. Tala’i lava tau o lelei o Faoa ma Taufete’e, aua e te fiu e tala’i e le uma.”
I ana upu fa’aiuga, sa talosaga ai Faoa i le komiti, ae maise i latou o lo’o lagolago le la kemupeni, ia ia kemupeni lelei.
Sa maua le avanoa e saunoa ai foi le tofa ia Taufete’e ma ia taua ai faapea o le tofi lava o le lutena kovana, o le lagolago malosi ma o lona tiute foi lea o le lagolago ia Faoa.


text:
ELEKTROS DARBAI, UABPepa pisinisi tafailagi
ELEKTROS DARBAI, UAB
Energetics, Faʻasaviliviliga, Faʻavevela, Faiga engineering, Faiga security +11
Lōmiga
I-V 7:30-16:30
ELEKTROS DARBAI, UAB
Tusi faamaonia
Faafanua
Gaoioiga vaega
Energetics, Faʻasaviliviliga, Faʻavevela, Faiga engineering, Faiga security, Fausiaina, esetete moni, Fesootaiga engineering, Galuega eletise, Kamupani fausiaina, Malosiaga isi, Malosiaga ma punaoa faalenatura, Mamanu, Masini, meafaigaluega, Moli faiga, Oloa tau fefaatauaiga, Saogalemu afi
Qr code
vCard
Website
Igoa nofoaga: Elektros darbai - projektavimas, montavimas, priežiūra. Vėdinimas ir kondicionavimas


text:
Le Toe Teuteuga i le 2013 o le Faaliliuga a le Lalolagi Fou
A O FAAGASOLO tausaga, sa toe teuteuina le Tusi Paia o le Faaliliuga a le Lalolagi Fou i le gagana Peretania i le tele o taimi, peitaʻi e tele lava suiga sa faia i le 2013. O se faaaʻoaʻoga, e pe ā ma le 10 pasene ua faaitiitia ai upu Peretania i lenei faaliliuga. O nisi o faaupuga autū o le Tusi Paia ua toe teuteuina. O nisi o mataupu ua tusia e pei o ni solo, ma ua faaopoopo nisi faamatalaga pito i lalo e faamanino atili ai. E lē mafai ona talanoaina i lenei mataupu suiga uma, ae seʻi o tatou iloiloina nisi o suiga autū.
O ā nisi o faaupuga autū i le Tusi Paia ua suia? Na taʻua i le mataupu ua mavae atu le suia o faaupuga mo le upu “Seoli” ma le “Heitisi.” Ae e iai foʻi nisi upu ua toe fetuunaʻi.
O se faaaʻoaʻoga o le upu “faasatauro” (impale) ua suia nei i le ʻtutuʻi i luga o le laau,’ e ʻalofia ai le manatu sesē e faatatau i le auala na fasiotia ai Iesu. (Mata. 20:19; 27:31) O le upu “poula” (revelries) ua suia nei i “patī lē taupulea” lea e faigofie ona malamalama ai i aso nei. (Kala. 5:19-22) Ua suia le “alofa agalelei” (loving kindness) i le faaupuga “alofa faamaoni.” O lea ua maua ai le uiga o le upu i le Tusi Paia lea e masani ona faaaogā faatasi ma le “faamaoni.”—Sala. 36:5; 89:1.
O nisi faaupuga sa tasi lava le auala e faaliliu ai, ae o lea ua faaliliu nei e tusa ma manatu o loo siʻomia ai. O se faaaʻoaʻoga, o le upu Eperu ʽoh·lamʹ, lea sa faaliliuina “mai i le vavau e oo i le faavavau,” e iai le manatu o le faavavau. Seʻi mātau le auala ua aafia ai le faaliliuina o le Salamo 90:2 ma le Mika 5:2.
O le upu Eperu ma le upu Eleni sa faaliliuina ai le “seed” (fatu) lea e tele ina maua i mau, e mafai ona faasino atu i fatu o laau po o fanau a tagata (offspring). I lomiga muamua o le New World Translation i le gagana Peretania ma isi gagana, e masani ona faaaogā le upu “seed,” e pei o le Kenese 3:15. Peitaʻi, e lē o toe taatele i le gagana Peretania le faaaogāina o le upu “seed” (fatu), pe a faasino atu i fanau a tagata. O lea, ua faaaogā ai i le lomiga ua toe teuteuina le upu “offspring” (fanau) i le Kenese 3:15 ma isi mau. (Kene. 22:17, 18; Faaa. 12:17) O isi mau e faaaogā ai lenei upu, ua faaliliu e tusa ai ma le siʻomaga o le mau.—Kene. 1:11; Sala. 22:30; Isa. 57:3.
Aiseā ua suia ai nisi o faaupuga sa faaliliu saʻo i le upu i le upu? O loo taʻua i le Faaopoopoga A1 i le toe teuteuga o le 2013, o se faaliliuga lelei o le Tusi Paia e “mafai ona faailoa le uiga tonu o se manatu pe afai o le faaliliu o le upu i le upu o le a lē manino ai le uiga.” Pe a manino se alagāupu i se gagana, ona faaliliu saʻo lea i le upu i le upu. O se faaaʻoaʻoga, o le faaupuga ʻsuʻesuʻeina le fatu’ (fpl) o loo i le Faaaliga 2:23 e manino i le tele o gagana. Peitaʻi, i le fuaiupu lava lenā o loo taʻua ai le ʻsuʻesuʻeina o fatu gaʻo,’ (fpl) e lē faigofie ona malamalama ai. O lea ua suia ai “fatu gaʻo” i faalogona loloto, lea e maua ai le uiga moni o le manatu. E faapena foʻi le Teuteronome 32:14, o le alagāupu “le fatu gaʻo lololo o saito” (the kidney fat of wheat) e sili ona manino pe a faaliliu o “saito e sili ona lelei.” O le tulaga foʻi lenā i le faaupuga “e leʻi peritomeina le laugutu,” (fpl) e lē manino i le tele o gagana, lea ua suia nei i le faaupuga “e faigatā ona ou tautala.”—Eso. 6:12.
Aiseā ua suia ai faaupuga “atalii o Isaraelu” ma “atalii ua leai ni tamā” agaʻi i faaupuga “fanauga a Isaraelu” ma “fanau ua leai ni tamā”? I le faa-Eperu, e iai upu e faaeseese ai alii ma tamaʻitaʻi. Peitaʻi, e iai nisi upu e patino atu i alii ae e mafai ona aofia ai alii ma tamaʻitaʻi. O se faaaʻoaʻoga, o manatu o loo siʻomia ai nisi fuaiupu e mafai ona faasino atu “atalii o Isaraelu” i tane ma fafine, o lea ua suia ai loa i le faaupuga “fanauga a Isaraelu.”—Eso. 1:7; 35:29; 2 Tu. 8:12.
E faapena foʻi le upu Eperu “atalii” i le Kenese 3:16, na faaliliuina i le upu “fanau” i isi uluaʻi teuteuga o le Faaliliuga a le Lalolagi Fou. Ae i le Esoto 22:24, o loo faaaogā ai lava le upu lea e tasi, ae ua toe fetuunaʻi nei ma e faapea lona faitauina: “O outou fanau [Eperu, “atalii”] ua leai ni tamā.” O le faatatauina o lenā taʻiala i isi vala, ua suia ai le faaupuga “tama ua leai sona tamā,” i le faaupuga “fanau ua leai se tamā” po o “sē e mātuaoti.” (Teu. 10:18; Iopu 6:27) E faapena foʻi le faaliliuga i le Septuagint i le gagana Eleni. O lea ua faaaogā ai foʻi le faaupuga “aso o lou talavou,” nai lo o “aso o lou tauleʻaleʻa” i le Failauga 12:1.
Aiseā ua faafaigofie ai le faaliliuina o le tele o veape i le gagana Eperu? O veape autū i le gagana Eperu, e faailoa mai ai se gaoioiga o loo faaauau ona fai, po o se gaoioiga ua māeʻa foʻi ona fai. I lomiga ua mavae o le New World Translation e masani ona faaaogā faaupuga e faaeseese ai nei veape. O se faaaʻoaʻoga, mo gaoioiga o loo faaauau ona fai e faaaogā faaupuga e pei o le “pea,” po o le “o loo.” * Ae e faaaogā faaupuga e pei o le “e moni,” e faamatala ai se gaoioiga ua māeʻa ona fai.
I le toe teuteuga o le 2013, ua lē toe faaaogāina faaupuga e faamatala ai veape, seʻi vaganā ua manaʻomia. O se faaaʻoaʻoga, e lē manaʻomia ona faamamafa pea le fetalaiga a le Atua “Ia iai le malamalama.” O lea i le toe teuteuga, ua faaaogā ai le faaupuga “na fetalai” e lē o se gaoioiga o loo faaauau ona fai. (Kene. 1:3) Peitaʻi, e iai faamaoniga sa faaauau ona valaau mai Ieova iā Atamu, o lea ua faamatilatila ai i le Kenese 3:9 le “valaau mai pea” o le Atua iā Atamu. O lea ua faafaigofie le auala e faaliliu ai veape, ua uaʻi atu i le gaoioiga nai lo o le faamatilatila o le faaauau po o le māeʻa o lenā gaoioiga. O lenei faiga ua atagia mai ai le pupuu o faamatalaga i le gagana Eperu.
Aiseā ua faatulaga ai o ni solo le tele o mataupu? O le tele o vaega o le Tusi Paia sa tusia o ni solo. O gagana i aso nei, o le auala e tusia ai solo e tutusa faaleoga o upu i faaiʻuga o laina. Ae o solo i le gagana Eperu, o le vala e sili ona tāua o le auala e faatutusa ma faaeseese ai manatu. O solo i le gagana Eperu, e lē tāua le tutusa o faaleoga o faaiʻuga o laina, peitaʻi o le auala e faatulaga lelei ai manatu.
I isi lomiga tuai o le New World Translation sa faatulaga o ni solo tusi o Salamo ma le Faataoto, ina ia iloa ai e tatau ona usu pe faitau leotele i aso anamua. O lenei auala ua fesoasoani tele e manatua ai manatu pe a faitauina. I le toe teuteuga o le 2013, ua faatulaga o ni solo le tusi o Faataoto, Pese a Solomona ma le tele o mataupu o isi tusi faavaloaga a le Tusi Paia, ina ia iloa ai sa tusia nei vaega o ni solo, ma faamatilatila ai le auala e tutusa ma eseese ai manatu. O se faaaʻoaʻoga i le Isaia 24:2, o laina taʻitasi e iai se faaeseesega, ma e fesootaʻi laina taʻitasi ina ia faamatilatila ai le manatu, e leai se tasi e ʻaloese mai i le faamasinoga a le Atua. O le tusia o na fuaiupu i le auala faafatusolo, ua iloa ai e le tagata faitau, e lē o tau ina toe taʻua e se tusitala o le Tusi Paia ni manatu, ae ua faatulaga i le auala faafatusolo ina ia faamatilatila ai le feʻau a le Atua.
E lē matuā manino lelei le eseesega o le auala masani e tusia ai faamatalaga ma le auala e tusia ai solo i le gagana Eperu. O lea, e eseese ai faaliliuga o Tusi Paia po o le fea vaega e tusia o se solo. E tāua ai le faautaga loloto a le tagata faaliliu i le filifilia o fuaiupu e lomia o se solo. O nisi fuaiupu e tai pei o ni solo i le auala e faaupu ma faamatala ai ina ia faamatilatila ai se manatu.
O se tasi o vala fou o le Outline of Contents, ua matuā aogā e iloa ai ua suia le tagata o loo tautala i solo anamua, e pei o le Pese a Solomona.
Ua faapefea i suʻesuʻega i manusikulipi o uluaʻi gagana ona aafia ai lenei toe teuteuga? O le uluaʻi Faaliliuga a le Lalolagi fou i le gagana Peretania, sa faavae mai i faaliliuga faa-Eperu a le ʻau Masoreta faapea faaliliuga i le gagana Eleni a Wescott ma Hort. O loo agaʻigaʻi pea i luma suʻesuʻega o manusikulipi anamua o le Tusi Paia, ma malamalama ai i uluaʻi tusitusiga mo nisi o fuaiupu o le Tusi Paia. Ua mafai ona maua kopi o le Tusi Tāʻai o le Sami Mate, ma ua suʻesuʻeina foʻi nisi manusikulipi i le gagana Eleni. Ua mafai ona maua i komepiuta nisi kopi fou o manusikulipi, ma faigofie ai ona iloa le eseesega o manusikulipi, ma iloa ai po o le fea tusitusiga Eperu po o tusitusiga Eleni e sili ona maufaatuatuaina. Ua faaaogā lelei e le Komiti o le Tusi Paia o le Lalolagi Fou nei vaega uma e iloilo ai nisi o fuaiupu, ma faia ai nisi o suiga.
O se faaaʻoaʻoga, e tusa ai ma le 2 Samuelu 13:21 i le tusitusiga Eleni o le Septuagint, o loo iai faaupuga nei: “Ua ia lē faatigā i faalogona o Amanono lona atalii, auā ua ia alofa iā te ia, ona o ia o lona atalii ulumatua.” I isi lomiga na muamua atu a le New World Translation e lē o aofia ai upu nei ona e lē o iai i tusitusiga a le ʻau Masoreta. Peitaʻi, o loo maua nei upu i le Tusi Tāʻai o le Sami Mate, lea ua faaaofia ai loa i le lomiga ua toe teuteuina o le 2013. O le māfuaaga foʻi lea ua toe tuu ai le suafa o le Atua i isi mau e lima o le tusi Muamua a Samuelu. O le suʻesuʻeina foʻi o tusitusiga Eleni ua suia ai foʻi le faatulagaina o manatu i le Mataio 21:29-31. O lea, ua faavae na suiga mai i le tele o faamaoniga mai i manusikulipi nai lo o le pipii pea i se faaliliuga autū o tusitusiga Eleni.
O nisi nei o suiga ua matuā faigofie ai ona faitau ma malamalama i latou e vaai i le Faaliliuga a le Lalolagi Fou o se meaalofa mai i le Atua o fesootaʻiga.
^ pala. 10 Tagaʻi i le New World Translation of the Holy Scriptures—With References, Appendix 3C “Hebrew Verbs Indicating Continuous or Progressive Action.”


text:
MATAUPU AUTŪ
Se Vaaiga Paleni e Faatatau i Tupe
E IAI le faaupuga e faapea, “A leai ni tupe e lē mafai ona ola.” E iai itu e saʻo ai lenā faaupuga, auā o tupe e faatau ai meaʻai, lavalava, ma totogi ai pili pe faatau ai fale. Ua taʻua e se tusitala i mea tau tupe: “E telē le aogā o tupe i tagata. Pe a leai ni tupe e faatau ai ni mea, e lē atoa se masina ae ua tatou popolevale ma fetauaʻi.”
O le mea moni e gata mai le aogā o tupe. Na taʻua e Arne Garborg, o se fatusolo mai i Nouē, o tupe “e mafai ona faatau ai meaʻai, ae e lē o le fiaʻai; vai ma fualaau, ae e lē o le soifua mālōlōina; moega faamalū, ae e lē o le moe; poto, ae e lē o le atamai; mea feʻilafi, ae e lē o le aulelei; matagofie mai i fafo, ae e lē o lagona māfana; mālie, ae e lē o le olioli; tagata e masani ai, ae e lē o uō; auauna, ae e lē o le faamaoni.”
Pe a iai i se tagata se vaaiga paleni e faatatau i tupe, e lē avea tupe ma sini autū i lona olaga, ae e manatu i ai o se auala e fesoasoani iā te ia e faataunuu ai ona sini. Ua lapataʻi mai le Tusi Paia ʻo le manaʻo tele i tupe o le pogai lea o mea leaga eseese uma, ma o le manaʻo tele i ai, ua tuia ai e nisi i latou lava i le tele o tigā.’—1 Timoteo 6:10.
Ia mātau, e lē leaga tupe, ae o le manaʻo tele i tupe. Pe afai e tele le taimi e taulaʻi atu ai i tupe, e mafai ona faapogaia ai fevaevaeaʻiga i le va o ni uō faapea sui o le aiga. Seʻi iloilo ni faaaʻoaʻoga.
Tanielu: * “Sa ou manatu i taimi uma i laʻu uō o Tomasi o se tagata e tausaafia ma faamaoni. E leʻi iai lava se taimi na ma feeseeseaʻi ai, seʻia oo ina ua ia faatauina laʻu taavale. Ou te leʻi iloa sa iai se faalētonu i le taavale, ae na saini lima lava e na te faatauina le taavale i le mea ua iai. E tolu masina mulimuli ane ae leaga le taavale. Sa manatu Tomasi ua ou faasesēina o ia, ma na finau mai ma le ita e toe faafoʻi atu lana tupe. Sa faateʻia aʻu! Ina ua ou taumafai e talanoa atu iā te ia, sa fia misa ma matuā ita mai. Ina ua oo mai i tupe, sa suia atoa le Tomasi tausaafia lea sa ou iloaina.”
Esin: ʻE na o i maʻua ma Nesrim le fanau a o ma mātua. Sa lelei lo ma va, ma ou te leʻi manatu o le a faaleagaina la maʻua faiā ona o tupe. Peitaʻi o le mea lenā na tupu. Ina ua maliliu o ma mātua, sa iai sina vaegātupe sa la tuua mo i maʻua, ma na la faailoa manino mai e tatau ona vaelua tutusa le tupe iā i maʻua. Na teena e loʻu uso le manaʻoga o o ma mātua ma manaʻo e faatelē atu lana tupe. Ae sa ou filifili e fai le mea na faatonu mai e o ma mātua, ma o lea na ita tele ai Nesrim ma ia faamataʻuina aʻu. E oo mai i le asō, o loo ita pea iā te aʻu.’
TUPE MA LE FAAILOGA TAGATA
Pe afai e sesē le vaaiga e faatatau i tupe, e mafai ona faapogaia ai tagata e avea ma ē e faamasinosino. O se faaaʻoaʻoga, e ono manatu se tagata e maumea e faapea, o ē e matitiva e paiē e faaleleia tulaga o o latou olaga. Pe e ono vave manatu foʻi se tagata e lē tele ni ana tupe e faapea, o ē e maumea e mananaʻo tele i meafaitino ma matapeʻapeʻa. O le talavou o Leanne e maumea lona aiga, ma sa aafia o ia i lenā ituaiga o faiga faailoga tagata. Ua ia taʻua:
Sa aogā fautuaga a le Tusi Paia e faatatau i tupe i le taimi na tusia ai seʻia oo mai lava i aso nei
“E masani ona iloa aʻu o se teine e tele tupe a lona tamā. E masani ona faapea mai tagata: ʻPe a e manaʻo i se mea, e pau a lau mea e fai o le fai i lou tamā,’ pe ʻE lē mauʻoa uma tagata ma gafatia ni taavale mananaia e pei o le tou aiga.’ Sa iʻu lava ina ou fai i aʻu uō e aua neʻi toe faia na faamatalaga, ma taʻu i ai le māfuaaga e tigā ai oʻu faalogona i a latou faamatalaga. Sa ou manaʻo ia iloa aʻu o se tagata e faia mea lelei mo isi, ae e lē o sē e tele ni ana tupe.”
LE MANATU O LE TUSI PAIA
E lē o taʻusalaina i le Tusi Paia tupe pe faitioina i latou o loo maua tupe, e oo lava i ē e tele a latou tupe. O le manatu tāua, e lē o le aofaʻiga o tupe e maua e se tagata, ae o lana vaaiga e faatatau i tupe ua ia maua pe manaʻo ia maua. E paleni fautuaga a le Tusi Paia e faatatau i tupe, ma sa aogā i le taimi na tusia ai seʻia oo mai lava i aso nei. Seʻi mātau faaaʻoaʻoga o loo mulimuli mai.
UA TAʻUA I LE TUSI PAIA: “Aua e te galue mamafa ina ia maua ai le tamaoaiga.”—Faataoto 23:4.
Ua taʻua i le tusi The Narcissism Epidemic, o tagata e naunau ia maua le tele o tupe, e sili atu ona “aafia i le maʻi o le mafaufau faapea maʻi o le tino, e pei o le tigā o le faaʻī, tigā o le tua, tigā o le ulu, ma e sili atu ona inu tele i le ʻava malosi ma faaaogā vailaau ma fualaau faasāina. O lea, e na o iʻuga faanoanoa e oo i ai tagata pe afai e taumafai e saʻili ni tupe ma meafaitino se tele.”
UA TAʻUA I LE TUSI PAIA: “Ia aunoa o outou olaga ma le manaʻo tele i tupe, a ia outou lotomalilie i mea ua iai iā te outou.”—Eperu 13:5.
E oo lava i se tagata e lotomalie i mea ua ia maua, e popole foʻi i nisi taimi e faatatau i tupe. Peitaʻi e lē soona lofitūina o ia i le popole ona e na te iloa le mea e sili ona tāua i le olaga. O se faaaʻoaʻoga, o le tagata e lotomalie i mea ua maua, e lē soona atuatuvale pe a lē lava le faasoa. Nai lo o lea, e taumafai o ia e maua le manatu lea sa i le aposetolo o Paulo, o lē na tusi e faapea: “O le mea moni, ua ou tofo i le lē tagolima, ua ou tofo foʻi i le tele o mea e maua. O mea uma lava ma tulaga uma lava, ua ou iloa ai ona feagai ma le maʻona ma le matelāina, atoa ma le tele o mea, ma le pagatia i le lē tagolima.”—Filipi 4:12.
UA TAʻUA I LE TUSI PAIA: “O lē ua faatuatua i ana ʻoa, o le a paʻū o ia.”—Faataoto 11:28.
Ua taʻua e tagata suʻesuʻe, o le tele o faaipoipoga ua iʻu ina tatala ona o faafitauli tautupe. O tupe o se tasi foʻi lea o māfuaaga o le pule o tagata i o latou ola. O nisi tagata ua sili atu ona faatāua tupe, nai lo o a latou faaipoipoga ma o latou lava ola! E ese mai i lea, o tagata e paleni la latou vaaiga e faatatau i tupe, e lē tuu atu lo latou faatuatuaga i tupe, ae e latou te iloa le atamai o fetalaiga nei a Iesu: “E lē ola se tasi i le tele o ana mea ua iā te ia.”—Luka 12:15.
O LE Ā LAU VAAIGA E FAATATAU I TUPE?
O le iloilo o oe lava atonu e te iloa ai e manaʻomia ona iā te oe se vaaiga paleni e faatatau i tupe. O se faaaʻoaʻoga, ia fesili ifo iā te oe lava i fesili nei.
Po o ou fiafia i faiga faapisinisi e faia i ni auala lē faamaoni, ina ia vave ona maua ai se aofaʻiga tele o tupe?
Po o faigatā ona foaʻi atu aʻu tupe?
Po o ou taumafai e faauō atu i tagata e masani ona talanoa e faatatau i tupe ma mea ua latou maua?
Po o ou taumafai e pepelo pe fai ni faiga faatogafiti ina ia maua ai ni tupe?
Po o avea tupe ma itu ua ou manatu ai e sili atu ona tāua aʻu nai lo o isi?
Po o ou mafaufau i taimi uma e faatatau i tupe?
Po o aafia loʻu soifua mālōlōina ma loʻu aiga ona o laʻu vaaiga e faatatau i tupe?
Ia atiaʻe le uiga limafoaʻi e ala i le foaʻi atu i isi
Pe afai e iai se tasi o nei fesili e te tali mai ai ioe, ia taumafai e teena mafaufauga ma faaosoosoga i meafaitino. Ia ʻalofia le faauō atu i tagata e matuā faatāua tupe ma meafaitino. Nai lo o lea, ia faifaimea faatasi ma tagata e sili atu ona faatāua tapulaa maualuluga tau amio nai lo o meafaitino.
Seʻi aua lava neʻi atiaʻe i lou loto le manaʻo tele i tupe. Nai lo o lea, ia faamuamua uō, aiga, ma lou soifua mālōlōina tau faalogona ma faaletino, ae e lē o tupe. O le faia faapea, e faaalia ai o loo paleni lau vaaiga e faatatau i tupe.
^ pala. 7 Ua suia igoa i lenei mataupu.
Faitau Atili
E Faapefea Ona Aogā iā i Tatou Mataupu Silisili o le Tusi Paia?
Na taʻua e Iesu le māfuaaga e tatou te manaʻomia ai taʻitaʻiga, faapea mataupu silisili e lua e sili ona tāua.


text:
AUSIA PASI MATALASI MANAOGA TULAFONO
Ua vaaia le usitaia e nisi o le au fai pasi o se tasi o manaoga o le tulafono, ina ia fai fusipa’u o ave pasi ma ia i ai foi ni faitoto’a i le pito i tua o le pasi, e faaagaga ai mo taimi o ni faalavelave faafuase’i.
O le vaiaso nei na vaaia ai i pasi a le kamupani fai pasi o le Le Samoa Matalasi Transportation lo latou ausia o nei manaoga, lea e pei ona faalauiloa i se fonotaga sa faia i le masina o Mati na te’a, a le Matagaluega o Fefaatauaiga ma Alamanuia mai le aufai pasi i le atunuu.
Na taua e Moli Faalogo lea e anaia pasi a le Matalasi, o lona faanaunautaiga ia usitaia pea tulafono e pei ona tuuina atu e le matagaluega a le malo.
Ona o lea aiga o le a umi se taimi e malaga ai i fafo, ma e tatau ona lelei atoatoa lea itu o le auaunaga, o lea ua mafuli ai ina ia faia suiga fou o fausaga o pasi ae le’i tu’ua laufanua o Amerika Samoa.
“Ina ia le taofia fo’i le auaunaga ona o le fa’atamala ma ua le usita’ia lenei tulafono ua fa’amamafa mai e le DOC, o lea ua manatu ai, e sili ona usita’i ma fausia suiga nei, ona fa’aauau ai lea o le auaunaga ali’i ave pasi.” O se tala lea a Tamara Roberts Fa’alogo, le Admin. Officer o Le Samoa Matalasi.
Ina ua va’aia suiga nei ua fa’atino, sa saunoa le ali’i loia o le Komisi lea a le DOC, Sean Morrison, “I la’u va’aiga i le faitoto’a lea e i tua, ua mae’a usita’ia le aiaiga, peita’i, e vaiti ma e tauau e le ofi mai ai le to’atele o le pasese!”
Ua fa’apea fo’i se fanoga o le sui o le komisi o feoa’iga i alatele, Vai’ausia Yandall, peita’i ina ua fesiligia, “Na muamua fa’ao’o le lautele ma le umi e ao ina fausia ai nei faitoto’a i le keli o pasi i ali’i faipase pe leai?” Na tali i latou uma, e leai, sa na ona fa’atonu, ae le’i fa’ailoa ni ona aiaiga tamau mo lea suiga i le fausaga o pasi la’u pasese.
Fesiligia fo’i le susuga le Faipasi, Moli Fa’alogo ma le faletua i se totogi o nei suiga ua faia i a la pasi e lua nei ua taumafai e pasia nei, ae fa’aalia e i la’ua, “E ta’i $500. i le pasi e tasi, na suia ai nei aiaiga fou o fausaga o pasi la’u pasese, e aofia ai ma le totogi o le Kamuta na faia le galuega.”
Ina ua feutaga’i i le tulaga pe pasia le tele o le faitoto’a i le keli o nei pasi ua mae’a aumai e pasi, ae fa’ailoa ai e sui o le komisi, “E pei lava e le taitai mafai ona ofi mai ai tagata tino lapopo’a mai lea faitoto’a!”
Peita’i, na fa’ailoa se manatu o le tusitala sa i ai i le taeao ananafi, “Afai e tutusa le lautele o le faitoto’a i tua ma le faitoto’a i luma o le pasi, e le mafai ona fai mai e le lava lea tele o i ai le faitoto’a i le keli.”
Ina ua fuaina, e tutusa le lautele, ae o le umi o lo’o lua futu ma la afa le umi o faitoto’a nei i pasi uma e lua, ma ua toe fetu’una’i ai, e taofia i le taimi nei, le toe fa’amalosi o nei suiga e lua i fausaga o pasi la’u pasese, se’ia toe fono le Komisi ma toe tu’u sa’o mai ai fa’atonuga tamau e fa’amalosia ai fusipa’u o avepasi ma faitoto’a i keli o pasi.
O se mea lelei le usita’i, ma ua fa’atino, lea ua iloga ifo, e i ai lape o le fa’atonuga ia faia nei suiga, ae o lona lelei, ua talia fo’i e feoa’i pea nei pasi ma suiga ua i ai, atonu e le ofi ai le vaega mamafa tele ma tino lapopo’a, ae ofi lava le to’atele.


text:
LESONA 7
Pe E te Lagona le Fefe ma le Tuua Toʻatasi?
Seʻi vaai foʻi i le tamaitiiti o loo i le ata. E foliga mai ua ia lagona le fefe ma le tuua toʻatasi, a ea? Pe na iai se taimi na oo ai iā te oe na faalogona?— E iai taimi e oo ai i tagata uma lava faalogona faapena. O loo taʻua i le Tusi Paia i uō a Ieova na lagona le fefefe ma le tuua toʻatasi. O se tasi o i latou o Elia. Seʻi o tatou talanoa e uiga iā te ia.
Na nofo Elia i Isaraelu a o leʻi taitai fanau mai Iesu. O Aapo o le tupu o Isaraelu, ma o lana masiofo o Iesepela. E leʻi tapuaʻi i laʻua iā Ieova, ae na tapuaʻi i le atua sesē e igoa iā Paala. O le pogai lenā na toʻatele ai tagata Isaraelu na tapuaʻi iā Paala. O Iesepela o se fafine e leaga tele ma na manaʻo e fasioti auauna uma a Ieova, e aofia ai ma Elia. E te iloa le mea na faia e Elia?—
Na sola mamao Elia i se toafa ma lafi ai i se ana. Aiseā?— Ioe, na fefe o ia. Ae sa lē tatau ona fefe, auā na iloa e Elia e tele le malosi o Ieova. I se tasi taimi, na tali mai ai Ieova i lana tatalo e ala i le auina mai o se afi mai i le lagi. E mautinoa la, e mafai e Ieova ona fesoasoani iā Elia!
A o iai Elia i le ana, na fetalai mai Ieova iā te ia: ʻO le ā lau mea o fai i inā?’ Na tali atu Elia: ʻE na o aʻu lava o loo tapuaʻi atu iā te oe. Ua tuua toʻatasi na o aʻu ma ua ou fefe ina neʻi fasiotia aʻu.’ Na manatu Elia ua fasiotia uma auauna a Ieova. Peitaʻi na fetalai mai Ieova iā Elia: ʻLeai, e lē saʻo lenā manatu. E 7,000 tagata o loo tapuaʻi mai pea iā te aʻu. Ia e lototele. E tele galuega ou te manaʻo e te alu e fai!’ Pe na fiafia Elia ina ua faalogo atu i na upu?—
O le ā e te aʻoaʻoina mai i le mea na tupu iā Elia?— E lē tatau ona e lagona le fefe ma le tuua toʻatasi. O loo iai au uō e alolofa iā Ieova ma alolofa foʻi iā te oe. E lē gata i lea, e sili atu ona malosi Ieova, ma o le a fesoasoani mai pea iā te oe. Po ua e fiafia e iloa e lē o tuua toʻatasi oe?—


text:
Fesili Mai le ʻAufaitau
Na tusi le aposetolo o Paulo e faatatau iā Ieova, “e na te lē tuua outou i se faaosoosoga e sili atu nai lo o le mea tou te lavātia.” (1 Kori. 10:13) Po o lona uiga e muaʻi iloilo e Ieova mea e mafai ona tatou lavātia, ona ia filifilia lea o tofotofoga e tatou te fesagaʻia?
Na fesili se uso na pule i le ola lona atalii: ʻPe na iloilo muamua e Ieova pe e ma te mafaia ma laʻu avā ona onosaia le pule i le ola o la ma tama? Pe na tupu ona ua silafia e Ieova e mafai ona ma onosaia lenei mea?’ Pe e iai se māfuaaga tatau e talitonu ai e faapea, e faatulaga e Ieova mea patino e tutupu i o tatou olaga?
O suʻesuʻega atili i upu a Paulo o loo i le 1 Korinito 10:13, ua mafai ai ona tatou faapea atu: E leai se faavae faale-Tusi Paia e talitonu ai e faapea, e muaʻi iloilo e Ieova mea e mafai ona tatou lavātia, ona ia filifilia lea o luʻi e oo mai iā i tatou, e fua i lenā iloiloga. Seʻi o tatou tilofaʻia ni māfuaaga se fā e lagolagoina ai lenei manatu.
Muamua, ua tuuina mai e Ieova i tagata le meaalofa o le saʻolotoga e filifili ai. E finagalo Ieova e filifili e i tatou lava le auala e tatou te ola ai. (Teu. 30:19, 20; Iosua 24:15) Pe a tatou filifili le ala saʻo, e mafai la ona tatou faalagolago atu iā Ieova e faatonutonuina o tatou ala. (Faata. 16:9) Ae a tatou filifili le ala sesē, o le a tatou selesele ona āuga leaga. (Kala. 6:7) Pe afai la e filifili e Ieova luʻi e oo mai iā i tatou, pe e lē o lenā ua ia aveesea la tatou meaalofa o le saʻolotoga e filifili ai?
Lua, e lē puipuia e Ieova i tatou mai i mea ʻe tutupu faafuaseʻi i taimi e leʻi faatalitalia.’ (Fai. 9:11) O se faalavelave faafuaseʻi e ono iʻu ai i ni iʻuga mataʻutia, ona na tatou iai i se nofoaga sesē i se taimi sesē. Na taʻua e Iesu se faalavelave na maliliu ai ni tagata se toʻa 18 ina ua paʻū i ai se ʻolo, ma na ia faailoa mai o lenā faalavelave mataʻutia e leʻi māfua ona o le finagalo o le Atua. (Luka 13:1-5) Pe e talafeagai la ona manatu e faapea, e iloilo muamua e le Atua po o ai e tatau ona faasaoina ae po o ai e feoti, pe a tupu se faalavelave faafuaseʻi?
Tolu, o i tatou uma lava o loo aafia i le finauga o le tumau faamaoni. Ia manatua, ua luʻia e Satani le faamaoni o auauna uma a Ieova, e faapea e lē mafai ona tatou tumau faamaoni iā Ieova pe a feagai ma tofotofoga. (Iopu 1:9-11; 2:4; Faaa. 12:10) Pe a puipuia la i tatou e Ieova mai i le aafia i nisi o tofotofoga ona e manatu e tatou te lē lavātia, pe e lē o lenā ua lagolagoina ai le tuuaʻiga a Satani e māfua ona tatou auauna i le Atua ona o le manatu faapito?
Fā, e lē manaʻomia ona muaʻi silafia e Ieova mea uma lava e tutupu iā i tatou. O le manatu e faapea e muaʻi filifili e Ieova po o ā tofotofoga o le a tatou fesagaʻia, e faaalia ai e tatau ona ia silafia mea uma lava o le a tutupu iā i tatou. Ae e lē lagolagoina e le Tusi Paia lenā manatu. E mautinoa e mafai e le Atua ona muaʻi silafia le lumanaʻi. (Isa. 46:10) Peitaʻi, ua faaalia i le Tusi Paia, e faaaogā ma le atamai e le Atua lona tomai e muaʻi silafia ai mea o le a tutupu i le lumanaʻi. (Kene. 18:20, 21; 22:12) O lea, e faaōgatusa e Ieova lona tomai e muaʻi silafia ai mea, ma lona amanaʻia o lo tatou saʻolotoga e filifili ai. Pe e lē o le mea lenā e tatou te faatalitalia mai i le Atua, o lē e na te faatāua lo tatou saʻolotoga e filifili ai, ma faaalia i taimi uma ona uiga i se auala talafeagai?
O le ā la lo tatou malamalamaga e tatau ona iai i upu a Paulo, ʻe lē tuua e le Atua i tatou i se faaosoosoga e sili atu nai lo o le mea e tatou te lavātia?’ O loo faamatala i inei e Paulo le mea e faia e Ieova i taimi o tofotofoga, ae e lē o le taimi e leʻi oo mai tofotofoga. * Ua faamautinoa mai i upu a le aposetolo, po o ā lava tofotofoga e oo mai iā i tatou, o le a tausia e Ieova i tatou pe a faatuatua iā te ia. (Sala. 55:22) Na faavae nei upu faamalosiau a Paulo i ni upu moni tāua se lua.
Muamua, o tofotofoga o loo tatou fesagaʻia, “e oo foʻi i tagata uma.” O o tatou tofotofoga o ni tofotofoga masani. O na tofotofoga e lē sili atu i le mea e tatou te lavātia pe a tatou faalagolago i le Atua. (1 Pete. 5:8, 9) I manatu o loo siʻomia ai le 1 Korinito 10:13, o loo faasino atu ai Paulo i tofotofoga na feagai ma tagata Isaraelu a o iai i le toafa. (1 Kori. 10:6-11) O na tofotofoga na tutupu foʻi i isi tagata ma na mafai lava ona lavātia e tagata faamaoni Isaraelu. E faafā ona faapea mai Paulo o “nisi o i latou” e leʻi usiusitaʻi. O nisi o tagata Isaraelu na lolo atu i o latou tuʻinanauga sesē, ona e leʻi faalagolago i le Atua.
Lua, “e faamaoni le Atua.” O faamaoniga o feutagaʻiga a le Atua ma ona tagata, ua faaalia ai e alofa faamaoni o ia “i ē e alolofa iā te ia, ma tausia ana poloaʻiga.” (Teu. 7:9) Ua faamaonia mai ai foʻi e faataunuu e le Atua i taimi uma ana folafolaga. (Iosua 23:14) O le mātauina o faamaoniga o lona faamaoni i taimi ua mavae, e mafai ai e i latou e alolofa ma usiusitaʻi iā te ia, ona maufaatuatuaina o le a ia faataunuu vala nei e lua o lana folafolaga, pe a oo mai tofotofoga iā i latou: (1) E na te lē faatagaina se tofotofoga ia oo i se tulaga e sili ona matuiā, ma lē mafai ai ona lavātia e ana auauna, ma le (2) “e saunia e ia se auala e sao ai” i latou.
E faapefea la ona saunia e Ieova se auala e sao ai i latou e faalagolago iā te ia i taimi o tofotofoga? E mautinoa lava, e faigofie ona ia aveesea se tofotofoga pe a finagalo i ai. Ae ia manatua upu a Paulo: “E saunia e ia [Ieova] se auala e sao ai outou, ina ia outou tumau ai.” O lea, i le tele o tulaga, e na te saunia “se auala e sao ai” e ala i le foaʻi mai o mea e tatou te manaʻomia ina ia tumau ai i tofotofoga. Seʻi o tatou tilofaʻia nisi o auala e ono saunia ai e Ieova se auala e tatou te sao ai.
E “na te faamāfanafanaina i tatou i o tatou puapuaga uma.” (2 Kori. 1:3, 4) E mafai e Ieova ona faatoʻafilemu o tatou mafaufau, loto, ma faalogona, e ala mai i lana Afioga, lona agaga paia, ma meaʻai faaleagaga o loo saunia mai e le pologa faamaoni.
—Mata. 24:45; Ioa. 14:16; Roma 15:4.
E mafai ona ia taʻitaʻia i tatou e ala i lona agaga paia. (Ioa. 14:26) Pe a oo mai ni tofotofoga, e mafai ona fesoasoani le agaga paia iā i tatou e manatua ai mau ma mataupu silisili o le Tusi Paia, ma tatou iloa ai le ala saʻo e uia.
E mafai ona ia faaaogā ana agelu e fesoasoani mai iā i tatou.
—Epe. 1:14.
E mafai ona ia fesoasoani mai e ala i o tatou uso tapuaʻi. E mafai ona latou “faamalosiau” iā i tatou e ala mai i a latou upu ma gaoioiga.
—Kolo. 4:11.
O le ā la le uiga o upu a Paulo o loo faamauina i le 1 Korinito 10:13? E lē filifilia e Ieova tofotofoga e tatou te fesagaʻia. Peitaʻi, pe a oo mai tofotofoga iā i tatou, e mafai ona tatou mautinoa i le manatu lenei: Pe a tatou maufaatuatuaina atoatoa Ieova, o le a ia lē faatagaina se tofotofoga e sili atu i lo o le mea e tatou te lavātia; e na te saunia se auala e tatou te sao ai ina ia tatou tumau ai. Maʻeu se manatu faamāfanafanaloto!
^ pala. 2 O le upu Eleni ua faaliliuina “faaosoosoga,” e mafai ona uiga atu i “luʻi po o tofotofoga.”


text:
MATAUPU 66
I Ierusalema mo le Tausamiga o Faleapitaga
AʻOAʻO ATU IESU I LE MALUMALU
Ua iloga Iesu i ana galuega sa faia, talu mai le taimi o lona papatisoga. Ua faitau afe tagata Iutaia ua vāai i ana vavega, ma ua salalau atu tala e faatatau i ana galuega i le atunuu uma. O lea, ua oo nei i le Tausamiga o Faleapitaga (po o Fale Lauvao) i Ierusalema, ma o loo saʻili le toʻatele iā te ia.
E taofi eseese tagata e faatatau iā Iesu. Ua faapea mai isi: “O ia o se tagata lelei.” A ua fai mai isi: “E leai, auā ua ia faasesēina le motu o tagata.” (Ioane 7:12) Ua faia taumusumusu le tele o nei talanoaga i aso amata o le tausamiga. Peitaʻi, e leai ma se tasi e lototele e fai atu se tala e lagolagoina ai Iesu, ona o le fefefe i le auala o le a tali mai ai taʻitaʻi Iutaia.
Pe tusa o le aso lona fā o le tausamiga, ua maliu atu ai Iesu i le malumalu. Ua maofa le toʻatele o tagata i le mataʻina o le auala ua ia aʻoaʻo atu ai. E leʻi auai lava Iesu i se aʻoga faalelotu a Iutaia. O lea, ua taumānatu ai tagata Iutaia ma faapea ane: “E faapefea ona poto lenei tagata i tusi ae e leʻi lelei ni ana aʻoga?”—Ioane 7:15.
Ua fetalai atu Iesu: “O mea ua ou aʻoaʻoina atu, e lē o ni oʻu manatu, a o manatu o lē na auina mai aʻu. Afai e naunau se tasi e fai Lona finagalo, e iloa ai e ia pe e mai i le Atua le aʻoaʻoga, po o soʻu lava manatu.” (Ioane 7:16, 17) E ōgatusa aʻoaʻoga a Iesu ma le Tulafono a le Atua. Ua manino mai la, o loo saʻilia e Iesu le viiga mo le Atua ae e lē o se viiga mo ia lava.
Ua toe fetalai atu Iesu: “Pe e leʻi tuuina atu ea e Mose le Tulafono iā te outou? Ae e leai se tasi o outou e usiusitaʻi i le Tulafono. Aiseā ua outou lamalama ai e fasioti iā te aʻu?” E lē o iloa e isi o loo iai i le tausamiga, atonu o ni tagata e asiasi mai, o loo taumafai ni tagata e fasioti Iesu. E faigatā ona latou talitonu, e mananaʻo tagata e fasioti se faiaʻoga e pei o Iesu. O lea ua latou faapea ane ai, atonu e iai se mea o tupu iā Iesu ua māfua ai ona ia fetalai i na upu. Ua latou faapea atu: “Ua uluitinoina oe e se temoni. O ai o loo lamalama e fasioti iā te oe?”—Ioane 7:19, 20.
I le tausaga ma le ʻafa ua mavae, na mananaʻo ai taʻitaʻi Iutaia e fasioti Iesu ina ua uma ona ia faamālōlōina se tamāloa i le Sapati. Ua faaaogā nei e Iesu se faamatalaga faatupu manatu, ma faaalia ai le lē magafagafa o nei taʻitaʻi. Ua ia faauaʻi atu manatu i le Tulafono lea o loo taʻua ai, e tatau ona peritomeina se pepe tama i le aso lona valu, e tusa lava po o le Sapati. Ona fesili atu lea o Iesu: “Afai e peritome se tagata i le sapati ina ia lē solia ai le tulafono a Mose, aiseā ua outou matuā feita ai iā te aʻu auā ua ou faamālōlōina se tagata i le sapati? Soia tou te faamasino e tusa ma mea ua outou vāai i ai, ae ia tonu la outou faamasinoga.”—Ioane 7:23, 24.
Ua faapea ane nisi o ē o loo nonofo i Ierusalema: “Pe e lē o le tagata ea lenei o loo latou [faipule o Iutaia] lamalama e fasioti? Ae vaai! O loo aʻoaʻo atu o ia i nofoaga faitele, ae e leai sa latou tala e fai atu i ai. Po ua iloa ea e faipule o le Keriso lea?” Aiseā la e lē talitonu ai tagata o Iesu o le Keriso lea? Ua faaauau la latou faamatalaga: “Ua tatou iloa le mea e sau ai lenei tagata; ae pe a maliu mai le Keriso, e lē iloa e se tasi le mea e sau ai o ia.”—Ioane 7:25-27.
A o iai pea Iesu i le malumalu, ua ia fetalai atu: “Ua outou iloa aʻu ma le mea na ou sau ai. Ae ou te leʻi sau ona o loʻu lava loto, ae e iai moni lē na auina mai aʻu, ae tou te lē iloa o ia. Ua ou iloa o ia, auā o aʻu o lona sui, ma o Ia o lē na auina mai aʻu.” (Ioane 7:28, 29) O lea, ua lamalama ai tagata e puʻe iā Iesu, ina ia faafalepuipui pe fasiotia o ia. Peitaʻi, e lē o taulau a latou taumafaiga, auā e leʻi oo i le taimi e tatau ona maliu ai Iesu.
E ui i lea, ua faatuatua le toʻatele iā Iesu. Sa savali o ia i luga o le sami, faatoʻafilemu le matagi, fafaga le faitau afe i nai falaoa ma iʻa, faamālōlō ē e mamaʻi ma ē e pipili, faapupula mata o ē tauaso, faamālōlō tagata lepela, ma toe faatutū ē ua feoti. O lea, ua fesili atu ai tagata: “Pe a taunuu mai le Keriso, po o le a ia faia ea ni faailoga e sili atu i lo o lenei tagata?”—Ioane 7:31.
Ina ua faalogo le ʻau Faresaio i tala a le motu o tagata e faatatau iā Iesu, ona latou aauina atu lea ma le ʻaufaitaulaga sili o leoleo e puʻe iā te ia.


text:
Mataupu 57
Ua faamatala mai e Helamana le aveina o Anetipara ma le toilalo ma le puipuiga mulimuli ane ai o Kumenae—Ua tau ma le totoa lana autalavou sa Amonā; ua manunua uma, ae ua leai se tasi na fasiotia—Ua lipoti mai e Kita le fasiotiga ma le sosolaga o pagota sa Lamanā. E tusa o le 63 T.L.M.
1 Ma o lenei, sa oo ina ou maua se tusi mai ia Amorona, le tupu, fai mai e faapea afai ou te tuu atu pagota ia o le taua o e na matou ave, o le a ia tuu mai le aai o Anetipara ia te i matou.
2 Peitai sa ou auina atu se tusi i le tupu, ua matou mautinoa ua lava a matou autau e ave faamalosi ai le aai o Anetipara; ma o le tuuina atu o pagota mo lena aai ua matou manatu ia i matou lava e le o se mea poto, ma ua nao le faafesuiai o pagota matou te tuu atu ai a matou pagota.
3 Ma sa le talia e Amorona lau tusi, ona sa musu o ia e faafesuiai pagota; o lea na matou amata ai ona faia o sauniuniga matou te o atu ai e faasaga i le aai o Anetipara.
4 Peitai sa tuua e tagata o Anetipara le aai, ma sa sosola atu i isi o latou aai, ia sa latou mauaina, e tuiolo i latou; ma sa faapea ona pau mai ai o le aai o Anetipara i o matou lima.
5 Ma sa faapea ona iu o le tausaga e lua sefulu ma le valu o le nofoaiga a faamasino.
6 Ma sa oo i le amataga o le tausaga e lua sefulu ma le iva, sa matou maua ai se sapalai o meaai, ma se faaopoopoga foi i la matou autau, mai le laueleele o Saraʼemila, ma mai i le laueleele faataamilo, i le aofai o le ono afe alii, e ese mai i le ono sefulu o aatalii o sa Amonā, o e na o mai e faatasi ma o latou uso, o lau au laiti lea e lua afe. Ma o lenei faauta, sa matou malolosi, ioe, ma sa matou maua foi meaai e tele na aumai ia te i matou.
7 Ma sa oo ina matou mananao e tauina se taua ma le autau lea sa tuu e puipuia le aai o Kumenae.
8 Ma o lenei faauta, o le a ou faaali atu ia te oe sa lei umi ae matou faataunuuina lo matou faamoemoe; ioe, faatasi ma la matou autau malosi, pe faatasi ma se vaega o la matou autau malosi, sa matou siomia ai, i le po, le aai o Kumenae, i se taimi puupuu ae lei oo i le taimi sa faapea o le a latou maua ai se sapalai o meaai.
9 Ma sa oo ina matou tolauapi faataamilo i le aai mo le tele o po; ae sa matou momoe i luga o a matou pelu, ma faatutu ni leoleo, ina ia le mafai ona o mai sa Lamanā i luga o i matou i le po ma fasioti i matou, o se mea sa latou taumafaia i le tele o taimi; peitai o le tele o taimi na latou taumafaia ai lenei mea na faamasaa ai o latou toto.
10 Ina ua mavae se taimi, sa oo ina taunuu ane a latou meaai, ma sa toeitiiti o latou ulu ane i le aai i le po. Ae o i matou, ua le o ni sa Lamanā, ae o ni sa Nifaē; o lea, na matou ave ai i latou ma a latou meaai.
11 Ma e ui ina vavae ese sa Lamanā mai mea e tausi ai i latou i lenei ala, sa latou mauai pea e taofi le aai; o lea sa tatau ai ona matou ave o ia meaai ma auina atu i Iutaia, ma a matou pagota i le laueleele o Saraʼemila.
12 Ma sa oo ina sa lei tele ni aso na mavae, ae amata ona aveese o faamoemoega uma o sa Lamanā mo se fesoasoani; o lea na latou tuu mai ai le aai i o matou lima; ma sa faapea ona matou faataunuuina o a matou fuafuaga mo le mauaina o le aai o Kumenae.
13 Peitai sa oo ina matua toatele naua a matou pagota, e ui i le toatele o lo matou aofai, sa tatau ia i matou ona faaaoga la matou autau atoa e leoleo i latou, po o le fasioti o i latou.
14 Aua faauta, e sosola i fafo le toatele o i latou, ma tau i maa, ma uatogi, po o soo se mea e mafai ona latou uu i o latou lima, sa oo ina matou fasiotia ai le sili atu i le lua afe o i latou ina ua uma ona latou tuu mai o i latou lava o ni pagota o taua.
15 O lea sa tatau ai ia i matou, ona matou faaumaina o latou ola, pe leoleo i latou, ma le pelu i le lima, i lalo i le laueleele o Saraʼemila; ma o a matou meaai foi sa le sili atu mai mea sa lava mo o matou lava tagata, e ui i meaai ia na matou avea mai ia sa Lamanā.
16 Ma o lenei, i ia tulaga ogaoga, sa avea ai ma mataupu mamafa tele le filifili o se mea e tatau ona fai e uiga i nei pagota o le taua; e ui i lea, sa tonu ia i matou e auina atu i latou i lalo i le laueleele o Saraʼemila; o lea na matou filifilia ai se vaega o a matou tagata, ma tuu atu ia i latou le vaaiga o a matou pagota e o ifo i lalo i le laueleele o Saraʼemila.
17 Ae sa oo i le aso na sosoo ai, sa latou toe foi mai. Ma o lenei faauta, sa matou lei fesili atu ia i latou e uiga i pagota; aua faauta, sa oo mai sa Lamanā i o matou luga, ma sa latou foi tonu mai lava i le taimi e laveai ai i matou mai le pauu atu i o latou lima. Aua faauta, sa auina mai e Amorona mo lo latou lagolagoina se sapalai fou o meaai ma se autau toatele foi o tane.
18 Ma sa oo ina taunuu mai tagata ia o e na matou auina atu faatasi ma pagota i le taimi tonu lava e taofi ai i latou, ae toeitiiti lava o latou faatoilaloina i matou.
19 Ae faauta, sa tau ma le aunoa ma se manatu i le oti si au au laiti e lua afe ono sefulu; ioe, sa latou tutumamau i luma o sa Lamanā, ma faaoo atu le oti ia te i latou uma o e na faasaga mai ia te i latou.
20 Ma ina o le a solomuli le vaega na totoe o la matou autau mai luma o sa Lamanā, faauta, o lena lua afe ma le ono sefulu sa tutumau ma le le faavaivai.
21 Ioe, ma sa latou usiusitai ma tausisi e fai upu uma o poloaiga ma le sao atoatoa; ioe, ma sa faia ia te i latou e tusa ma lo latou faatuatua; ma sa ou manatua upu na latou fai mai ia te au sa aoaoina ai i latou e o latou atinā.
22 Ma o lenei faauta, o ou atalii nei, ma tagata ia o e na filifilia e ave pagota, o i latou ia ua matou nonofo aitalafu i ai mo lenei manumalo tele; ona o i latou ia o e na faatoilaloina sa Lamanā; o lea na toe tutuli ai i latou i tua i le aai o Maneti.
23 Ma sa matou taofia lo tatou aai o Kumenae, ma sa lei faaumatiaina uma i matou i le pelu; e ui i lea, sa matou mafatia i le toatele o e na fasiotia.
24 Ma sa oo ina ua uma ona sosola o sa Lamanā, sa vave ona ou tuu atu o ni faatonuga ia aveese mai totonu o tagata oti au o tagata o e na manunua, ma faatonu atu ia fusifusia o latou manua.
25 Ma sa oo ina sa i ai le toalua selau, mai lau lua afe ma le onosefulu, o e na matapogia ona o le tele o le toto sa masaa; e ui i lea, e tusa ma le agalelei o le Atua, ma lo matou ofo tele, ma le olioli foi o la matou autau atoa, sa aleai se tagata e toatasi o i latou na fano; ioe, pe sa i ai foi se tagata e toatasi i totonu o i latou sa lei oo i ai ni manua e tele.
26 Ma o lenei, o lo latou faasaoina, o se mea sa ofoofogia tele i la matou autau atoa, ioe, i le faasaoina o i latou ae sa i ai se afe o o tatou uso o e na fasiotia. Ma ua matou tuuina tonu lava lenei mea i le amana faavavega o le Atua, ona o lo latou efaatuatua tele i ia mea sa aoaoina i latou ia talitonu i ai—e faapea o loo i ai se Atua faamasinotonu, ma o soo se tasi e le masalosalo, o le a faasaoina i latou i lona mana faavavega.
27 O lenei o le faatuatua lenei o i latou nei o e ua ou tautala atu ai; ua latou talavou, ma ua mausali o latou mafaufau, ma ua latou tuu atu o latou faalagolago i le Atua e le aunoa.
28 Ma o lenei sa oo ina ua uma ona faapea ona matou tausi o a matou tagata na manunua, ma tanu o matou tagata oti ma tagata oti foi o sa Lamanā, o e sa toatele lava, faauta, sa matou fesili atu ia Kita e uiga i pagota o e na amata ona latou o ifo faatasi i lalo i le laueleele o Saraʼemila.
29 O lenei o Kita o le kapeteni sili lea i luga o le vaega na tofia e leoleo i latou e o atu i le laueleele o Saraʼemila.
30 Ma o lenei, o upu nei na fai mai ai Kita ia te au: Faauta, sa amata ona matou o atu i lalo i le laueleele o Saraʼemila faatasi ma a tatou pagota. Ma sa oo ina matou fetaiai ma sipai o a tatou autau, o e na auina atu i fafo e vaavaai le togalauapi a sa Lamanā.
31 Ma sa latou fono mai ia te i matou, fai mai: Faauta, o loo savavali atu nei le autau a sa Lamanā agai atu i le aai o Kumenae; ma faauta, o le a latou pauu ifo i luga o i latou, ioe, ma o le a latou faaumatiaina o tatou tagata.
32 Ma sa oo ina lagona atu e a matou pagota la latou fono mai, lea na latou lototetele ai; ma latou tutulai ai e fouvale faasaga mai ia te i matou.
33 Ma ona o lo latou fouvale, o lea na matou faia ai ia faaoo atu a matou pelu i luga o i latou. Ma sa oo ina latou taufetuli mai o se vaega e tasi i luga o a matou pelu, o se mea na fasiotia ai le toatele o i latou; ma o e na totoe o i latou, na matalatala mai ma sosola ese atu mai ia i matou.
34 Ma faauta, ina ua latou sosola, ma le mafai ona matou maua o i latou, o lea na faanatinati ai ona sau o la matou savaliga agai mai i le aai o Kumenae; ma faauta, na matou taunuu tonu mai lava i le taimi na mafai ai ona matou fesoasoani i o tatou uso i le faasaoina o le aai.
35 Ma faauta, ua toe laveaiina foi i tatou i fafo mai lima o o tatou fili. Ma ia faamanūina lava le suafa o lo tatou Atua; aua faauta, o ia lava na laveaiina i tatou; ioe, o ia lava na ia faia lenei mea tele mo i tatou.
36 O lenei sa oo ina ua uma ona faalogo atu o au, o Helamana, i nei upu a Kita, sa faatumuina au i le olioli tele ona o le agalelei o le Atua i le faasaoina o i matou, ina ia le fano uma i matou; ioe, ma ou te faalagolago o agaga o i latou o e ua fasiotia ua aulu atu i le malologa o lo latou Atua.